CELEX: 52012PC0511
Language: fi
Date: 2012-09-12
Title: Ehdotus NEUVOSTON ASETUS luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille

|
			
		
		
		52012PC0511
		
			Ehdotus NEUVOSTON ASETUS luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille /* COM/2012/0511 final - 2012/0242 (CNS) */
			
				
		
		
			
			   	PERUSTELUT 
1.           EHDOTUKSEN TAUSTA
Pankkisektorin vakaus liittyy edelleen usein
tiiviisti luottolaitoksen sijoittautumisjäsenvaltioon. Epäilykset julkisen
velan kestävyydestä, näkymät talouskasvusta ja luottolaitosten elinkelpoisuus
ovat luoneet negatiivisia toisiaan vahvistavia markkinasuuntauksia. Tämä voi
vaarantaa joidenkin luottolaitosten elinkelpoisuuden ja rahoitusjärjestelmän
vakauden ja saattaa rasittaa tuntuvasti asianomaisten jäsenvaltioiden jo
ennestään kireää julkisen talouden tilannetta. 
Tilanne aiheuttaa erityisiä riskejä
euroalueella, sillä yhteinen raha kasvattaa todennäköisyyttä, että kehitys
jossakin jäsenvaltiossa synnyttää riskejä, jotka vaarantavat koko euroalueen
talouskehityksen ja vakauden. Lisäksi nykyinen riski finanssimarkkinoiden
hajoamisesta kansallisten rajojen mukaan heikentää merkittävästi
rahoituspalvelujen sisämarkkinoita ja estää niitä myötävaikuttamasta talouden
elpymiseen. 
Euroopan pankkiviranomainen (EPV), joka
luotiin Euroopan valvontaviranomaisen (Euroopan pankkiviranomainen)
perustamisesta 24 päivänä marraskuuta 2010 annetulla Euroopan parlamentin
ja neuvoston asetuksella (EU) N:o 1093/2010, ja Euroopan finanssivalvojien
järjestelmä (EFVJ) ovat jo parantaneet kansallisten valvontaviranomaisten
välistä yhteistyötä ja myötävaikuttaneet rahoituspalvelujen yhteisen
sääntökirjan kehittämiseen EU:ssa. Pankkivalvonta kuitenkin rajoittuu paljolti
kansallisten rajojen sisälle eikä vastaa yhdennettyjen pankkimarkkinoiden
tarpeita. Valvonnan ongelmat ovat pankkikriisin alusta lähtien heikentäneet
huomattavasti luottamusta EU:n pankkisektoriin ja olleet osaltaan kiristämässä
tunnelmaa euroalueen valtionvelkamarkkinoilla. 
Näistä syistä komissio peräänkuulutti
toukokuussa 2012 pankkiunionia, joka palauttaisi luottamuksen pankkeihin ja
euroon ja tukisi visiota EU:n taloudellisesta ja finanssipoliittisesta
yhdentymisestä pidemmällä aikavälillä. Yhtenä pankkiunionin keskeisistä
tekijöistä olisi oltava yhteinen valvontamekanismi (YVM), jolla pankkeja
valvottaisiin suoraan. Näin varavaraisuussääntöjä valvottaisiin tiukalla ja
puolueettomalla tavalla ja rajat ylittävien pankkimarkkinoiden valvonta olisi
tehokasta. Varmuus siitä, että pankkivalvonnassa noudatetaan koko euroalueella
tiukkoja yhteisiä normeja, rakentaa osaltaan tarvittavaa luottamusta
jäsenvaltioiden välille. Tämä luottamus on ennakkoehto mahdollisten yhteisten
varautumisjärjestelyjen käytölle.
Valtion- ja hallitusten päämiehet pyysivät 29.
kesäkuuta 2012 pidetyssä euroalueen huippukokouksessa komissiota esittämään
”piakkoin ehdotuksia rahoitusalan yhteistä valvontamekanismia varten. Kun
euroalueen pankkeja varten on perustettu tällainen mekanismi, EVM:llä voisi
olla mahdollisuus pääomittaa suoraan pankkeja tavanomaisen päätöksen nojalla.”
Kesäkuun 28. ja 29. päivänä 2012 pidetyn Eurooppa-neuvoston kokouksen
päätelmissä todetaan, että kyseisessä euroalueen julkilausumassa ja komission
sen mukaisesti antamissa ehdotuksissa olisi otettava huomioon ”täsmällinen ja
aikataulutettu etenemissuunnitelma todellisen talous- ja rahaliiton
aikaansaamiseksi” ja sen kehittäminen. 
2.           ASIANOMAISTEN OSAPUOLTEN KUULEMINEN JA
VAIKUTUSTEN ARVIOINNIT
Komissio on ottanut huomioon arvioinnin, joka
tehtiin annettaessa Euroopan valvontaviranomaisten perustamista koskeva
säädöspaketti ja jossa arvioitiin operatiivisia, hallinnollisia,
rahoituksellisia ja oikeudellisia näkökohtia, joita liittyy yhteisen
valvontamekanismin perustamiseen. Muodollista vaikutusten arviointia ei ollut
mahdollista laatia määräajassa, joka asetettiin 29. kesäkuuta pidetyssä
euroalueen huippukokouksessa. 
3.           EHDOTUKSEEN LIITTYVÄT OIKEUDELLISET
NÄKÖKOHDAT
Ehdotus perustuu SEUT-sopimuksen 127 artiklan
6 kohtaan, joka luo oikeusperustan antaa Euroopan keskuspankille (EKP)
erityistehtäviä, jotka koskevat luottolaitosten sekä muiden rahoituslaitosten
kuin vakuutusyritysten toiminnan vakauden valvontaan liittyvää politiikkaa. 
Tällä ehdotuksella EKP:lle annetaan tiettyjä
keskeisiä tehtäviä luottolaitosten valvomiseksi. Kaikki ne tehtävät, joita
ehdotuksessa ei mainita, jäävät edelleen kansallisten valvontaviranomaisten
toimivaltaan. Ehdotuksella EKP myös valtuutetaan harjoittamaan
finanssiryhmittymien valvontaa. Jotta kuitenkin varmistettaisiin
SEUT-sopimuksen 127 artiklan 6 kohdan noudattaminen, EKP vastaa ainoastaan
tehtävistä, jotka koskevat finanssiryhmittymien lisävalvontaa ryhmittymän
tasolla, kun taas kansalliset toimivaltaiset viranomaiset vastaavat
yksittäisten vakuutusyritysten vakavaraisuusvalvonnasta. 
Jäsenvaltiot eivät voi riittävällä tavalla
saavuttaa ehdotetun toimen tavoitteita, vaan ne voidaan saavuttaa paremmin EU:n
tasolla. Viimeaikaiset tapahtumat ovat selkeästi osoittaneet, että ainoastaan
Euroopan tason valvonnalla voidaan varmistaa yhdennetyn pankkisektorin
tarkoituksenmukainen valvonta ja korkeatasoinen rahoitusvakaus EU:ssa ja
erityisesti euroalueella. Ehdotetuissa säännöksissä ei mennä pidemmälle kuin
asetettujen tavoitteiden saavuttaminen edellyttää. EKP:lle annetaan
valvontatehtäviä, jotka on hoidettava EU:n tasolla, jotta varmistettaisiin
vakavaraisuussääntöjen yhdenmukainen ja tehokas soveltaminen, riskienvalvonta
ja kriisinehkäisy. Kansalliset viranomaiset hoitavat edelleen tietyt tehtävät,
jotka on parempi hoitaa kansallisella tasolla. 
SEUT-sopimuksen 127 artiklan 6 kohdan mukaan
neuvosto toimii asetuksia antamalla. Sen vuoksi asetus on ainoa säädös, joka
mahdollistaa valvontatehtävien antamisen EKP:lle. 
4.           EHDOTUKSEN YKSITYISKOHTAINEN KUVAUS
4.1.        Erityisten valvontatehtävien
antaminen EKP:lle
4.1.1.     Rakenne 
EKP vastaa erityistehtävistä, jotka koskevat
niihin jäsenvaltioihin, joiden rahayksikkö on euro, eli osallistuviin
jäsenvaltioihin, sijoittautuneiden luottolaitosten vakavaraisuusvalvontaa.
Tavoitteena on edistää luottolaitosten toiminnan turvallisuutta ja vakautta
sekä rahoitusjärjestelmän vakautta. EKP hoitaa tehtäviään Euroopan
finanssivalvojien järjestelmän puitteissa ja tekee tiivistä yhteistyötä
kansallisten valvontaviranomaisten ja EPV:n kanssa. 
4.1.2.     Valvontatoimien laajuus
Siirtymäkauden jälkeen EKP vastaa keskeisistä
valvontatehtävistä kaikkien osallistuviin jäsenvaltioihin sijoittautuneiden
luottolaitosten osalta niiden liiketoimintamallista tai koosta riippumatta. EKP
toimii vastaanottavan jäsenvaltion valvontaviranomaisena, kun kyseessä ovat
osallistumattomiin jäsenvaltioihin sijoittautuneet luottolaitokset, jotka
perustavat sivuliikkeen osallistuvaan jäsenvaltioon tai tarjoavat siellä
palveluja yli rajojen.
4.1.3.     Yhteistyö Euroopan
valvontaviranomaisten kanssa
EKP hoitaa tehtäviään Euroopan
finanssivalvojien järjestelmän puitteissa ja tekee tiivistä yhteistyötä kolmen
Euroopan valvontaviranomaisen kanssa. EPV säilyttää valtuutensa ja tehtävänsä
yhteisen sääntökirjan kehittämiseksi edelleen ja sen varmistamiseksi, että
valvontakäytännöt lähenevät toisiaan ja ovat yhdenmukaisia. EKP ei ota hoitaakseen
EPV:n tehtäviä, ja SEUT-sopimuksen 132 artiklan mukaisen säädösvallan
harjoittaminen rajoittuu aloihin, jotka ovat tarpeen EKP:lle tällä asetuksella
annettujen tehtävien asianmukaiseksi hoitamiseksi. 
EPV:n hallintoneuvoston kokoonpano säilyy
muuttumattomana, ja kansallisten toimivaltaisten viranomaisten edustajat
muokkaavat edelleen päätöksentekoa EPV:ssä. Osallistuvien jäsenvaltioiden
toimivaltaisten viranomaisten edustajien on EKP:n valvontatehtävien
kuvastamiseksi kuitenkin yhteensovitettava ja ilmaistava yhteinen kanta EKP:n
toimivaltaan kuuluvista kysymyksistä. 
4.2.        EKP:n tehtävät
4.2.1.     EKP:n tehtävät 
EKP:llä on yksinomainen toimivalta niiden
keskeisten valvontatehtävien osalta, jotka ovat välttämättömiä, jotta
havaittaisiin pankkien elinkelpoisuutta uhkaavat riskit ja voitaisiin vaatia
pankkeja ryhtymään tarvittaviin korjaaviin toimenpiteisiin. EKP on
toimivaltainen viranomainen muun muassa seuraavissa: luottolaitosten
toimilupien myöntäminen, määräosuuksien arvioiminen, vähimmäispääomavaatimusten
noudattamisen varmistaminen, sen varmistaminen, että sisäistä pääomaa on
riittävästi suhteessa luottolaitoksen riskiprofiiliin (toisen pilarin
toimenpiteet), konsolidoidun valvonnan harjoittaminen ja finanssiryhmittymiin
liittyvät valvontatehtävät. Lisäksi EKP varmistaa velkaantuneisuutta ja
likviditeettiä koskevien säännösten noudattamisen, soveltaa pääomapuskureita ja
toteuttaa koordinoidusti kriisinratkaisuviranomaisten kanssa varhaisia toimia,
jos pankki rikkoo tai on rikkomaisillaan lakisääteisiä pääomavaatimuksia. EKP
myös yhteensovittaa ja ilmaisee osallistuvien jäsenvaltioiden toimivaltaisten
viranomaisten edustajien yhteisen kannan EPV:n hallintoneuvostossa ja
johtokunnassa, kun kyseessä ovat edellä mainittuihin tehtäviin liittyvät
kysymykset.
4.2.2.     Kansallisten
valvontaviranomaisten rooli 
Kansallisilla valvontaviranomaisilla on
edelleen tärkeä rooli yhteisen valvontamekanismin luomisessa. 
Ensinnäkin kaikki tehtävät, joita ei anneta
EKP:lle, säilyvät kansallisilla valvontaviranomaisilla. Kansalliset
valvontaviranomaiset vastaavat esimerkiksi edelleen kuluttajansuojasta ja
rahanpesun torjunnasta sekä sellaisten kolmansien maiden luottolaitosten
valvonnasta, jotka perustavat sivuliikkeitä johonkin jäsenvaltioon tai
tarjoavat siellä palveluja yli rajojen.
Toiseksi, jopa EKP:lle annettavien tehtävien
osalta kansalliset valvontaviranomaiset, jotka ovat olennainen osa yhteisen
valvontamekanismin toimintaa, voisivat tehdä useimmat päivittäiset tarkastukset
ja toteuttaa muut valvontatoimet, jotka ovat tarpeen EKP:n säädösten
valmistelemiseksi ja panemiseksi täytäntöön. Yhteinen valvontamekanismi, joka
kattaa kaikki osallistuvien jäsenvaltioiden pankit, voi toimia ainoastaan
sellaisen mallin pohjalta, jossa kansallisen tason valvontakokemuksella on vahva
rooli. Ehdotuksessa otetaan huomioon se, että yhteisessä valvontamekanismissa
kansallisilla valvontaviranomaisilla on usein parhaat edellytykset hoitaa
tällaisia toimia, sillä ne tuntevat kansalliset, alueelliset ja paikalliset
pankkimarkkinat ja niillä on huomattavat olemassa olevat resurssit. Lisäksi
myös sijaintiin ja kieleen liittyvillä näkökohdilla on vaikutusta. Tämän vuoksi
EKP voi luottaa kansallisiin viranomaisiin tuntuvissa määrin. Kansalliset
viranomaiset voisivat toteuttaa yhteisen valvontamekanismin puitteissa
esimerkiksi seuraavat valmistelevat ja täytäntöönpanevat toimet:
·                        
Jos kyseessä on uuden pankin toimilupahakemus,
kansallinen valvontaviranomainen voisi vastata kansallisessa lainsäädännössä
vahvistettujen edellytysten noudattamisen arvioinnista ja ehdottaa EKP:lle
päätöstä pankin toimiluvan myöntämisestä, jos se on vakuuttunut, että EU:n
lainsäädännössä vahvistetut edellytykset täyttyvät. Samaa menettelyä
sovellettaisiin toimilupien peruuttamiseen.
·                        
Kansalliset valvontaviranomaiset voisivat arvioida
pankin tilannetta päivittäin ja tehdä tarkastuksia paikalla noudattaen EKP:n
antamaa yleistä ohjeistusta tai sääntelyä. Tässä tarkoituksessa kansalliset
valvontaviranomaiset voisivat käyttää nykyisiä valtuuksiaan, esimerkiksi tehdä
tarkastuksia paikalla. Jos jatkuvan arvioinnin perusteella vaikuttaa siltä,
että pankki on vakavissa vaikeuksissa, kansalliset valvontaviranomaiset
varoittaisivat EKP:tä.
·                        
Jos kyseessä on pankin pyyntö käyttää sisäistä
riskimallia, kansallinen valvontaviranomainen arvioisi pyynnön ja sen, onko se
EU:n lainsäädännön ja EKP:n antaman ohjeistuksen mukainen, ja ehdottaisi
EKP:lle, pitäisikö malli validoida ja millä ehdoin. Validoinnin jälkeen
kansallinen valvontaviranomainen voisi valvoa mallin soveltamista ja seurata
sen jatkuvaa käyttöä.
·                        
Seuraamusvaltuudet jaettaisiin EKP:n ja kansallisen
tason kesken.
4.3.        EKP:n valtuudet 
4.3.1.     Valvonta- ja tutkintavaltuudet
Tehtäviensä hoitamiseksi EKP:tä pidetään
osallistuvien jäsenvaltioiden toimivaltaisena viranomaisena, ja sillä on kyseisille
viranomaisille EU:n pankkilainsäädännön mukaisesti kuuluvat valvontavaltuudet.
Näihin kuuluvat senkaltaiset valvontavaltuudet kuin luottolaitosten toimilupien
myöntäminen ja peruuttaminen ja jonkin jäsenen poistaminen luottolaitoksen
johtokunnasta. EKP voi sille annettujen valvontavaltuuksien hoitamiseksi myös
määrätä taloudellisia seuraamuksia ja uhkasakkoja. Tässä asetuksessa
säädettyihin seuraamuksiin perustuva lähestymistapa ei rajoita muita aloja,
joilla EU:n toimielimillä on valtuuksia määrätä seuraamuksia, joissakin
tapauksissa myös emoyrityksille.
Tehtäviensä hoitamiseksi EKP:llä on kaikki
tarvittavat tutkintavaltuudet. EKP voi erityisesti pyytää kaikkia
merkityksellisiä tietoja valvottavilta yhteisöiltä ja henkilöiltä, jotka ovat
mukana niiden toiminnassa, liittyvät tai ovat yhteydessä niiden toimintaan tai
suorittavat operatiivisia toimintoja niiden puolesta. Sillä on myös valtuudet
tehdä kaikki tarvittavat tutkimukset, myös paikalla tehtävät tutkimukset.
Tutkintavaltuuksien käyttöön sovelletaan tarkoituksenmukaisia suojatoimia. 
4.3.2.     Erityissäännös toimilupien
myöntämisestä sekä kotijäsenvaltioon ja vastaanottavaan jäsenvaltioon liittyviä
seikkoja
Kun EKP myöntää luottolaitoksille toimilupia,
se ottaa huomioon kansallisessa lainsäädännössä mahdollisesti vahvistetut
lisäedellytykset. EKP erityisesti myöntää toimiluvan kansallisen toimivaltaisen
viranomaisen ehdotuksesta, jos kansallisessa lainsäädännössä vahvistetut
edellytykset täyttyvät. 
Niitä tapauksia varten, joissa luottolaitokset
käyttävät sijoittautumisoikeutta ja oikeutta tarjota vapaasti palveluja
toisissa jäsenvaltioissa, unionin lainsäädännössä säädetään toimivallan
selkeästä jaosta kotijäsenvaltion ja vastaanottavan jäsenvaltion kesken ja
erityisestä ilmoituksesta. EKP ottaa sille annettujen tehtävien osalta
hoitaakseen sekä kotijäsenvaltion että vastaanottavan jäsenvaltion
valvontaviranomaisen roolin valvottaessa luottolaitoksia, jotka käyttävät
sijoittautumisoikeutta ja oikeutta tarjota vapaasti palveluja toisessa
osallistuvassa jäsenvaltiossa. Kyseisten tehtävien soveltamisalaan kuuluvien
kysymysten osalta ei ole tarvetta jakaa toimivaltaa kotijäsenvaltion ja
vastaanottavan jäsenvaltion kesken eikä tehdä erityisiä ilmoituksia, eikä
asianomaisia säännöksiä enää sovelleta osallistuvien jäsenvaltioiden kesken. 
Rajojen yli toimivien pankkiryhmittymien
valvontaviranomaiset osallistuvat unionin lainsäädännön nojalla ryhmittymän
konsolidoituun valvontaan ja yhteensovittavat valvontatoimensa
valvontakollegioissa. Jos pankkiryhmittymä on kuitenkin sijoittautunut
ainoastaan osallistuviin jäsenvaltioihin, EKP ryhtyy hoitamaan kaikkia asiaa
koskevia valvontatehtäviä. Näihin ryhmittymiin ei sen vuoksi enää sovelleta
säännöksiä, jotka koskevat valvontaviranomaisten välistä yhteistyötä ja kollegioita.
4.4.        Suhde niihin jäsenvaltioihin,
joiden rahayksikkö ei ole euro
Ehdotuksessa otetaan kolmella eri tavalla
huomioon niiden jäsenvaltioiden tilanne, joiden rahayksikkö ei ole euro.
Ensinnäkin asiaan liittyvässä ehdotuksessa,
jolla muutetaan Euroopan pankkiviranomaisen perustamisesta annettua asetusta
(EU) N:o 1093/2010, esitetään, että EPV:n äänestysjärjestelyjä muutettaisiin
sen varmistamiseksi, että EPV:n päätöksentekorakenteet ovat jatkossakin
tasapainossa ja tehokkaita ja niillä säilytetään sisämarkkinoiden täydellinen
eheys (ks. 4.1.3 kohta).
Toiseksi, kun kyseessä on niiden rajojen yli
toimivien pankkien valvonta, jotka toimivat sekä euroalueella että sen
ulkopuolella, ehdotus ei vaikuta osallistumattomien jäsenvaltioiden asemaan
direktiivillä 2006/48/EY perustetuissa valvontakollegioissa. Kollegioita
koskevia kyseisiä säännöksiä ja velvoitetta tehdä yhteistyötä ja vaihtaa
tietoja konsolidoidussa valvonnassa ja kotijäsenvaltion ja vastaanottavan
jäsenvaltion valvontaviranomaisten kesken sovelletaan täysimääräisesti EKP:hen,
joka on toimivaltainen viranomainen osallistuvien jäsenvaltioiden osalta.
Kyseisillä säännöksillä vahvistetaan tehokas yhteistyökehys EKP:n ja niiden
jäsenvaltioiden kansallisten valvontaviranomaisten välille, jotka eivät ole
ottaneet euroa käyttöön. 
Kolmanneksi ne jäsenvaltiot, jotka eivät ole
ottaneet euroa käyttöön mutta jotka haluavat osallistua pankkiunioniin, voivat
ryhtyä tiiviiseen valvontayhteistyöhön EKP:n kanssa tietyin
erityisedellytyksin. Näihin kuuluu erityisesti se, että kyseisten
jäsenvaltioiden on noudatettava EKP:n asiaa koskevia säädöksiä ja pantava ne
täytäntöön. Jos jäsenvaltio on ryhtynyt harjoittamaan tiivistä yhteistyötä
EKP:n kanssa, EKP hoitaa tällä asetuksella sille annetut valvontatehtävät asianomaiseen
jäsenvaltioon sijoittautuneiden luottolaitosten osalta. Jäsenvaltion edustaja
voi osallistua tällä asetuksella perustetun valvontaelimen (jonka tehtävänä on
suunnitella ja panna täytäntöön EKP:n tehtävät luottolaitosten
vakavaraisuusvalvonnan alalla) toimintaan edellyttäen, että noudatetaan
edellytyksiä, jotka vahvistetaan tiiviistä yhteistyöstä annettavassa
päätöksessä EKPJ:n ja EKP:n perussäännön mukaisesti.
4.5.        Organisatoriset periaatteet
4.5.1.     Riippumattomuus ja
vastuuvelvollisuus
EKP toimii pankkivalvontaa harjoittaessaan
itsenäisesti, ja siihen sovelletaan tiukkoja vastuuvelvollisuutta koskevia
säännöksiä sen varmistamiseksi, että se käyttää valvontavaltuuksiaan kaikkein
tehokkaimmalla ja parhaiten suhteutetulla tavalla perussopimuksen asettamissa
rajoissa ja rinnan niiden järjestelyjen kanssa, joista on säädetty Euroopan
valvontaviranomaisten osalta. EKP on sen vuoksi vastuussa tehtävistään Euroopan
parlamentille ja neuvostolle/euroryhmälle. EKP:n on säännöllisesti esitettävä
kertomuksia, ja se vastaa kysymyksiin.Valvontaelimen puheenjohtaja esittää
vuotuisen kertomuksen EKP:n valvontatoimista Euroopan parlamentille ja
euroryhmälle, ja häntä voidaan milloin vain kuulla Euroopan parlamentin
toimivaltaisissa komiteoissa. EKP on velvollinen vastaamaan kaikkiin Euroopan
parlamentin ja sen jäsenten EKP:n valvontatoimista esittämiin kysymyksiin.
Lisäksi perussopimuksen mukaan Eurooppa-neuvosto Euroopan parlamenttia
kuultuaan nimittää EKP:n tehtävistä viime kädessä vastuussa olevan EKP:n
neuvoston puheenjohtajan ja varapuheenjohtajan sekä muut johtokunnan jäsenet.
Valvontaelimen puheenjohtaja valitaan johtokunnan jäsenten keskuudesta, joten
tällä myös varmistetaan Euroopan parlamentin merkittävä rooli puheenjohtajan
valinnassa. Talousarvion osalta voidaan todeta, että SEUT-sopimuksen 314
artiklan 1 kohdan mukaan EKP:n talousarvio ei ole osa unionin talousarviota.
Jotta kuitenkin tässä kehyksessä varmistettaisiin vastuuvelvollisuus,
edellytetään, että EKP luo valvontatehtäviään varten budjettikohdan, joka on
erillään sen yleisestä talousarviosta. EKP:n valvontatehtävistä aiheutuvat
menot rahoitetaan perimällä valvottavilta laitoksilta maksuja. 
4.5.2.     Hallinnointi 
Rahapoliittiset tehtävät eriytetään
valvontatehtävistä tiukasti, jottei syntyisi mahdollisia eturistiriitoja
rahapolitiikan tavoitteiden ja vakavaraisuuden valvonnan tavoitteiden välille.
Eriyttääkseen molemmat tehtävät tarvittavalla tavalla ja varmistaakseen, että
valvontatehtäviin kiinnitetään asianmukaisesti huomiota, EKP varmistaa, että
rahapolitiikasta vastaavista elimistä ja hallinnollisista yksiköistä eriytetyt
elimet ja yksiköt hoitavat EKP:ssä kaikki valmistelevat ja täytäntöönpanevat
toimet. Tätä varten perustetaan valvontaelin valmistelemaan valvontakysymyksiä
koskevat päätökset. EKP:n neuvosto on viime kädessä vastuussa päätösten
antamisesta, mutta se voi päättää delegoida tiettyjä tehtäviä tai
päätöksentekovaltuuksia valvontaelimelle. Valvontaelimen johdossa on
puheenjohtaja ja varapuheenjohtaja, jotka EKP:n neuvosto valitsee. Valvontaelimessä
on heidän lisäkseen neljä EKP:n edustajaa ja yksi edustaja kustakin
kansallisesta keskuspankista tai muusta kansallisesta toimivaltaisesta
viranomaisesta. 
4.5.3.     Tietojenvaihto 
EKP:n valvontatehtävien hoitamiseksi EKP:hen
sovelletaan EU:n pankkilainsäädännössä säädettyjä vaitiolovelvollisuuksia, ja
se saa vaihtaa tietoja asianomaisten kansallisten viranomaisten kanssa
kyseisessä lainsäädännössä vahvistetuin edellytyksin. 
4.6.        Voimaantulo ja
uudelleentarkastelu
Koska tehokas yhteinen valvontamekanismi on
perustettava kiireellisesti, asetus tulee voimaan 1. tammikuuta 2013.
Jotta mekanismi käynnistyisi jouhevasti, siihen suunnitellaan siirryttävän
vaiheittain: EKP voisi 1. tammikuuta 2013 alkaen valvoa mitä tahansa pankkia,
erityisesti niitä pankkeja, jotka ovat saaneet tai pyytäneet julkista
rahoitustukea, kun taas ne luottolaitokset, joilla on eniten Euroopan laajuista
systeemistä merkitystä, tulisivat EKP:n valvontaan 1. heinäkuuta 2013
alkaen. EKP ryhtyy hoitamaan kaikkiin muihin pankkeihin liittyviä tehtäviään
täysimääräisesti viimeistään 1. tammikuuta 2014. 
Komissio antoi 20. heinäkuuta 2011 ehdotukset
direktiiviksi oikeudesta harjoittaa luottolaitostoimintaa sekä luottolaitosten
ja sijoituspalveluyritysten vakavaraisuusvalvonnasta ja asetukseksi
luottolaitosten ja sijoituspalveluyritysten vakavaraisuusvaatimuksista (CRD IV ‑paketti)[1]. Säädösten odotetaan tulevan
voimaan 1. tammikuuta 2013, ja EKP:n odotetaan sen vuoksi pystyvän hoitamaan
valvontatehtävänsä kyseisten säädösten nojalla. Jos näin ei kuitenkaan tapahdu,
EKP voi erityisen siirtymäsäännöksen turvin hoitaa tehtävänsä direktiivien
2006/48/EY ja 2006/49/EY (CRD III) perusteella. 
Komissio julkaisee viimeistään
1. tammikuuta 2016 kertomuksen kokemuksista, joita on saatu yhteisen
valvontamekanismin ja tässä asetuksessa säädettyjen menettelyjen toiminnasta.
5.           TALOUSARVIOVAIKUTUKSET
Ehdotuksella ei ole vaikutusta unionin
talousarvioon, sillä perussopimuksen mukaan EKP:n talousarvio ei ole osa
unionin talousarviota.
2012/0242 (CNS)
Ehdotus
NEUVOSTON ASETUS
luottolaitosten vakavaraisuusvalvontaan
liittyvää politiikkaa koskevien erityistehtävien antamisesta Euroopan
keskuspankille
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 127 artiklan 6 kohdan,
ottaa huomioon Euroopan komission ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottaa huomioon Euroopan parlamentin lausunnon[2], 
ottaa huomioon Euroopan keskuspankin lausunnon[3], 
noudattaa tavallista lainsäätämisjärjestystä,
sekä katsoo seuraavaa:
(1)       Unioni on viime
vuosikymmenten aikana edistynyt huomattavasti pankkipalvelujen sisämarkkinoiden
luomisessa. Näin ollen useissa jäsenvaltiossa pankkiryhmittymillä, joiden
pääkonttori on jossain toisessa jäsenvaltiossa, on huomattava markkinaosuus, ja
luottolaitokset ovat hajauttaneet maantieteellisesti toimintaansa, erityisesti
euroalueella. 
(2)       Pankkipalvelujen
sisämarkkinoiden säilyttäminen ja syventäminen on olennaisen tärkeää talouden
elpymisen edistämiseksi unionissa Tämä on kuitenkin yhä haastavampaa. On
näyttöä siitä, että pankkimarkkinoiden yhdentyminen unionissa on pysähtymässä. 
(3)       Samaan aikaan
valvontaviranomaisten on kiristettävä valvontatoimiaan, jotta viime vuosien
finanssikriisin opetukset voidaan ottaa huomioon ja voidaan valvoa hyvin
monimutkaisia ja keskenään sidoksissa olevia markkinoita ja laitoksia. 
(4)       Toimivalta valvoa yksittäisiä
pankkeja unionissa on enimmäkseen säilynyt kansallisella tasolla. Tämä
heikentää valvonnan tehoa ja valvontaviranomaisten kykyä päästä
yhteisymmärrykseen pankkisektorin vakaudesta unionissa. Jotta säilytettäisiin
markkinoiden yhdentymisestä kasvuun ja hyvinvointiin aiheutuvat positiiviset
vaikutukset ja lisättäisiin niitä, valvontatehtävien yhdentämistä olisi
lisättävä.
(5)       Luottolaitosten vakaus on
usein edelleen läheisessä yhteydessä luottolaitoksen
sijoittautumisjäsenvaltioon. Epäilyt julkisen velan kestävyydestä, talouden
kasvunäkymistä ja luottolaitosten elinkelpoisuudesta ovat luoneet negatiivisia
markkinatrendejä, jotka vahvistavat toisiaan. Tämä voi vaarantaa joidenkin
luottolaitosten elinkelpoisuuden ja rahoitusjärjestelmän vakauden ja saattaa
rasittaa tuntuvasti asianomaisten jäsenvaltioiden jo ennestään kireää julkisen
talouden tilannetta. Tällainen ongelma aiheuttaa erityisiä riskejä
euroalueella, jolla yhteinen raha kasvattaa todennäköisyyttä, että jonkin
jäsenvaltion negatiivinen kehitys luo koko euroalueen talouskehitykseen ja
vakauteen kohdistuvia riskejä.
(6)       Euroopan pankkiviranomainen
(EPV) perustettiin Euroopan valvontaviranomaisen (Euroopan pankkiviranomainen)
perustamisesta 24 päivänä marraskuuta 2010 annetulla Euroopan parlamentin
ja neuvoston asetuksella (EU) N:o 1093/2010[4]
vuonna 2011, ja Euroopan finanssivalvojien järjestelmä perustettiin kyseisen
asetuksen 2 artiklalla, Euroopan valvontaviranomaisen (Euroopan vakuutus- ja
lisäeläkeviranomainen) perustamisesta 24 päivänä marraskuuta 2010 annetun
asetuksen (EU) N:o 1094/2010[5]
2 artiklalla ja Euroopan valvontaviranomaisen (Euroopan
arvopaperimarkkinaviranomainen) perustamisesta 24 päivänä marraskuuta 2010
annetun asetuksen (EU) N:o 1095/2010[6]
2 artiklalla. Näillä kaikilla on tuntuvasti parannettu
pankkivalvontaviranomaisten välistä yhteistyötä unionissa. EPV edistää
huomattavasti unionissa tarjottavien rahoituspalvelujen yhteisen sääntökirjan
luomista, ja se on ollut ratkaisevan tärkeässä asemassa toteutettaessa
johdonmukaisella tavalla keskeisten unionin luottolaitosten pääomittamista, josta
Eurooppa-neuvosto sopi lokakuussa 2011. 
(7)       Euroopan parlamentti on eri
tilanteissa kehottanut perustamaan eurooppalaisen elimen, joka vastaisi suoraan
joistakin finanssilaitosten valvontaan liittyvistä tehtävistä. Näin se on
tehnyt komission tiedonannosta ”Rahoitusmarkkinoiden puitteiden
toteuttamisesta: toimintasuunnitelma” 13 päivänä huhtikuuta 2000 antamassaan
päätöslauselmassa[7]
ja toiminnan vakauden valvontaa koskevista säännöistä Euroopan unionissa 21
päivänä marraskuuta 2002 antamassaan päätöslauselmassa[8].
(8)                   Eurooppa-neuvoston
29 päivänä kesäkuuta 2012 antamissa päätelmissä kehotettiin Eurooppa-neuvoston
puheenjohtajaa kehittämään etenemissuunnitelma todellisen talous- ja rahaliiton
aikaansaamiseksi. Samana päivänä euroalueen valtion- ja hallitusten päämiesten
huippukokouksessa todettiin, että kun euroalueen pankkeja varten on käytössä
tehokas yhteinen valvontamekanismi, jossa EKP on mukana, voisi olla
mahdollista, että Euroopan vakausmekanismi (EVM) tavanomaisen päätöksen nojalla
pääomittaisi pankkeja suoraan ja että tässä noudatettaisiin asianmukaista
ehdollisuutta, mukaan lukien valtiontukisääntöjen noudattaminen.
(9)       Sen vuoksi olisi perustettava
Euroopan pankkiunioni, jonka tukena olisi koko sisämarkkinoita koskeva
rahoituspalvelujen aito yhteinen sääntökirja ja joka koostuisi yhteisestä
valvontamekanismista, yhteisestä talletussuojajärjestelmästä ja
kriisinratkaisujärjestelmästä. Kun otetaan huomioon yhteistä rahaa käyttävien
jäsenvaltioiden väliset läheiset yhteydet ja vuorovaikutukset, pankkiunionin
olisi katettava vähintään kaikki euroalueen jäsenvaltiot. Sisämarkkinoiden
säilyttämiseksi ja syventämiseksi pankkiunionin olisi oltava avoin kaikkien
muiden jäsenvaltioiden osallistumiselle siinä määrin kuin tämä on
institutionaalisesti mahdollista. 
(10)     Yhteisellä
valvontamekanismilla olisi ensimmäisenä askelena kohti pankkiunionia
varmistettava, että luottolaitosten vakavaraisuusvalvontaa koskeva unionin
politiikka pannaan täytäntöön yhdenmukaisella ja tehokkaalla tavalla, että
rahoituspalvelujen yhteistä sääntökirjaa sovelletaan tasapuolisesti kaikkien
asianomaisten jäsenvaltioiden luottolaitoksiin ja että kyseisiä luottolaitoksia
valvotaan parhaalla mahdollisella tavalla vakavaraisuuteen liittymättömien
muiden näkökohtien estämättä. Yhteinen valvontamekanismi on perusta otettaessa
seuraavia askeleita kohti pankkiunionia. Tämä kuvastaa sitä periaatetta, että
ensin tarvitaan yhteistä valvontaa, jotta pienennettäisiin todennäköisyyttä,
jolla kriisitilanteessa joudutaan turvautumaan yhteisiin väliintulomekanismeihin.

(11)     EKP:llä on euroalueen
keskuspankkina laaja kokemus makrotalouden ja rahoitusalan vakauteen
liittyvissä asioissa, joten sillä on hyvät edellytykset harjoittaa
valvontatoimia keskittyen Euroopan rahoitusjärjestelmän vakauden suojaamiseen.
Useissa jäsenvaltioissa keskuspankit vastaavatkin jo pankkivalvonnasta. EKP:lle
olisi sen vuoksi annettava erityistehtäviä, jotka koskevat luottolaitosten
valvontaan euroalueella liittyvää politiikkaa.
(12)     EKP:lle olisi annettava ne
erityiset valvontatehtävät, jotka ovat ratkaisevan tärkeitä, jotta
varmistettaisiin luottolaitosten vakavaraisuusvalvontaan liittyvän unionin
politiikan yhdenmukainen ja tehokas täytäntöönpano, kun taas muut tehtävät
olisi jätettävä kansallisten viranomaisten vastuulle. EKP:n tehtäviin olisi
sisällyttävä toimenpiteitä, joilla pyritään makrotason vakauteen.
(13)     Suurten pankkien toiminnan
turvallisuus ja vakaus ovat olennaisen tärkeitä, jotta varmistettaisiin
rahoitusjärjestelmän vakaus. Viimeaikainen kokemus on kuitenkin osoittanut,
että pienemmät pankit voivat myös uhata rahoitusvakautta. Sen vuoksi EKP:n
olisi pystyttävä valvomaan kaikkia osallistuvien jäsenvaltioiden pankkeja.
(14)     Ennakkoluvan saaminen
luottolaitoksen toiminnan aloittamiseksi on keskeinen vakavaraisuuden
valvontatekniikka, jolla varmistetaan, että näitä toimintoja harjoittavat
ainoastaan sellaiset toimijat, joilla on vakaa taloudellinen perusta,
organisaatio, joka pystyy selviämään talletusten vastaanottoon ja luotonantoon
liittyvistä erityisistä riskeistä, ja näiden tehtävien hoitamiseen sopivat
johtajat. EKP:n tehtävänä olisi sen vuoksi oltava luottolaitosten toimilupien
myöntäminen, ja sen vastuulla olisi myös oltava toimilupien peruuttaminen. 
(15)     Unionin säädöksissä
luottolaitosten toimilupien myöntämiselle ja peruuttamiselle vahvistettujen
edellytysten lisäksi jäsenvaltiot voivat nykyisin säätää toimilupia ja niiden
peruuttamista koskevista lisäedellytyksistä. EKP:n olisi sen vuoksi myönnettävä
ja – jos kansallista lainsäädäntöä ei noudateta – peruutettava luottolaitosten
toimiluvat asianomaisen kansallisen toimivaltaisen viranomaisen ehdotuksesta,
sillä kyseinen viranomainen arvioi, täyttyvätkö kansallisen lainsäädännön
asianomaiset edellytykset. 
(16)     Mahdollisen uuden omistajan
soveltuvuus on välttämätöntä arvioida ennen kuin luottolaitoksesta ostetaan
huomattava osuus, jotta varmistetaan, että luottolaitoksen omistajat ovat
edelleen soveltuvia ja taloudellisesti vakaita. EKP:llä unionin toimielimenä on
hyvät edellytykset tehdä tällainen arviointi niin, ettei sisämarkkinoille
aseteta aiheettomia rajoituksia. EKP:n tehtävänä olisi oltava luottolaitoksista
olevien merkittävien omistusosuuksien hankinnan ja luovutuksen arvioiminen.
(17)     Ennakkoedellytyksenä
luottolaitosten moitteettomalle vakavaraisuudelle on se, että noudatetaan
unionin sääntöjä, joilla luottolaitoksia vaaditaan ylläpitämään tiettyä,
luottolaitostoimintaan liittyviltä riskeiltä suojaavaa pääomatasoa,
rajoittamaan yksittäisiin vastapuoliin liittyvien vastuidensa kokoa, julkistamaan
tiedot taloudellisesta tilanteestaan, ylläpitämään riittävästi likvidejä
varoja, jotta ne selviävät markkinastressitilanteista, ja rajoittamaan
velkaantuneisuutta. EKP:n tehtävänä olisi oltava varmistaa kyseisten sääntöjen
noudattaminen sekä vahvistaa korkeammat vakavaraisuusvaatimukset ja soveltaa
luottolaitoksiin lisätoimenpiteitä unionin säädöksissä erityisesti
vahvistetuissa tapauksissa.
(18)     Täydentävät pääomapuskurit,
mukaan lukien yleinen pääomapuskuri ja vastasyklinen pääomapuskuri, joilla
varmistetaan, että luottolaitokset keräävät talouskasvun aikaan riittävän
pääomapohjan, jolla pystytään kattamaan tappiot taloudellisesti kireinä
aikoina, ovat keskeisiä vakavaraisuuden valvontavälineitä, joilla varmistetaan
riittävä tappionsietokyky. EKP:n tehtävänä olisi oltava tällaisten puskureiden
määrääminen ja sen varmistaminen, että luottolaitokset noudattavat niitä.
(19)     Luottolaitoksen toiminnan
turvallisuus ja vakaus riippuvat myös riittävästä sisäisestä pääomasta – ottaen
huomioon riskit, joille luottolaitos saattaa altistua –, tarkoituksenmukaisista
sisäisen organisaation rakenteista ja hallinnointi- ja ohjausjärjestelmästä.
EKP:n tehtävänä olisi sen vuoksi oltava soveltaa vaatimuksia, joilla
varmistetaan, että luottolaitoksilla on vankat hallinnointijärjestelyt,
-prosessit ja ‑mekanismit, mukaan lukien strategiat ja prosessit
riittävän sisäisen pääoman arvioimiseksi ja säilyttämiseksi. Jos puutteita
ilmenee, EKP:n tehtävänä olisi oltava toteuttaa tarkoituksenmukaiset
toimenpiteet, mukaan lukien erityiset täydentävät omia varoja koskevat
vaatimukset, erityiset julkistamisvaatimukset ja erityiset
likviditeettivaatimukset.
(20)     Luottolaitoksen toiminnan
turvallisuuteen ja vakauteen kohdistuvia riskejä voi aiheutua sekä yksittäisten
luottolaitosten että pankki- ja finanssiryhmittymien tasolla. Erityiset näitä
riskejä vähentävät valvontajärjestelyt ovat tärkeitä luottolaitosten toiminnan
turvallisuuden ja vakauden varmistamiseksi. Yksittäisten luottolaitosten
valvonnan lisäksi EKP:n tehtäviin olisi kuuluttava valvonta konsoliduidulla
tasolla, lisävalvonta, rahoitusalan holdingyhtiöiden valvonta ja rahoitusalan
sekaholdingyhtiöiden valvonta. 
(21)     Jotta rahoitusvakaus säilyisi,
laitoksen rahoituksellisen ja taloudellisen tilanteen heikkeneminen on
korjattava ennen kuin laitos saavuttaa pisteen, jossa viranomaisilla ei ole
muuta vaihtoehtoa kuin pankin purkaminen. EKP:n tehtävänä olisi oltava asiaa
koskevassa unionin lainsäädännössä määriteltyjen varhaisten toimien
toteuttaminen. Sen olisi kuitenkin yhteensovitettava varhaiset toimensa
asianomaisten kriisinratkaisuviranomaisten kanssa. Siihen asti, kun
kriisinratkaisuvaltuudet annetaan jollekin eurooppalaiselle elimelle, EKP:n
olisi lisäksi yhteensovitettava toimensa tarkoituksenmukaisella tavalla
asianomaisten kansallisten viranomaisten kanssa sen varmistamiseksi, että
kunkin vastuualueista kriisitilanteissa vallitsee yhteisymmärrys, erityisesti
jos kyseessä ovat rajojen yli toimivat kriisinhallintaryhmät ja tätä varten
perustetut tulevat kriisinratkaisukollegiot.
(22)     Niiden valvontatehtävien,
joita ei anneta EKP:lle, olisi säilyttävä kansallisilla viranomaisilla.
Kyseisiin tehtäviin olisi sisällyttävä seuraavat: sijoittautumisoikeuteen ja
palvelujen vapaaseen tarjoamiseen liittyvien ilmoitusten vastaanottaminen luottolaitoksilta,
niiden elinten valvonta, jotka eivät ole unionin lainsäädännössä esitetyn
määritelmän mukaisia luottolaitoksia mutta joita valvotaan luottolaitoksina
kansallisen lainsäädännön nojalla, niiden kolmansien maiden luottolaitosten
valvonta, jotka perustavat sivuliikkeen unioniin tai tarjoavat palvelujaan yli
rajojen unionissa, maksupalvelujen valvonta, luottolaitosten päivittäinen
tarkastaminen, toimivaltaisten viranomaisten tehtävien hoitaminen suhteessa
luottolaitoksiin rahoitusvälineiden markkinoiden osalta sekä
rahoitusjärjestelmän käytön estäminen rahanpesutarkoituksiin ja terrorismin
rahoitukseen. 
(23)     EKP:n olisi sille annettujen
tehtävien hoidossa pyrittävä varmistamaan luottolaitosten toiminnan
turvallisuus ja vakaus, rahoitusjärjestelmän vakaus unionissa ja
sisämarkkinoiden yhtenäisyys ja eheys, minkä turvin varmistettaisiin myös
tallettajien suojaaminen ja parannettaisiin sisämarkkinoiden toimintaa, kuten
rahoituspalveluja unionissa koskeva yhteinen sääntökirja edellyttää. 
(24)     Sen, että valvontatehtäviä
annetaan EKP:lle joidenkin jäsenvaltioiden osalta, olisi oltava linjassa vuonna
2010 perustetun Euroopan finanssivalvojien järjestelmän ja sen perustavoitteen
– luodaan yhteinen sääntökirja ja lähennetään valvontakäytäntöjä koko unionissa
– kanssa. Pankkivalvontaviranomaisten ja vakuutus- ja arvopaperimarkkinoiden
valvontaviranomaisten välinen yhteistyö on tärkeää, jotta voidaan käsitellä
yhteistä etua koskevia kysymyksiä ja varmistaa sellaisten luottolaitosten
asianmukainen valvonta, jotka toimivat myös vakuutus- ja arvopaperialoilla.
EKP:n olisi sen vuoksi tehtävä tiivistä yhteistyötä EPV:n, Euroopan
arvopaperimarkkinaviranomaisen ja Euroopan vakuutus-
ja lisäeläkeviranomaisen kanssa Euroopan finanssivalvojien järjestelmän
puitteissa.
(25)     Jotta varmistettaisiin EKP:lle
annettujen valvontatehtävien ja EPV:n päätöksenteon johdonmukaisuus, EKP:n
olisi yhteensovitettava osallistuvien jäsenvaltioiden kansallisten
viranomaisten edustajien yhteinen kanta toimivaltaansa kuuluvissa kysymyksissä.
(26)     EKP:n olisi hoidettava
tehtävänsä soveltaen ja noudattaen unionin lainsäädännön sääntöjä, mukaan
lukien unionin koko primaari- ja sekundaarilainsäädäntö, komission
valtiontukien alalla antamat päätökset, kilpailusäännöt ja sulautumien valvonta
sekä kaikkiin jäsenvaltioihin sovellettava yhteinen sääntökirja. EPV:lle on
annettu tehtäväksi laatia teknisten standardien luonnokset sekä ohjeet ja
suositukset, joilla varmistetaan valvontakäytäntöjen lähentyminen ja
valvontatulosten keskinäinen johdonmukaisuus unionissa. EKP:n ei tulisi ottaa
näitä tehtäviä hoitaakseen EPV:ltä, ja sen olisi sen vuoksi harjoitettava
toimivaltaansa hyväksyä asetuksia SEUT-sopimuksen 132 artiklan mukaisesti
ainoastaan silloin, kun Euroopan komission EPV:n esittämien luonnosten perusteella
hyväksymissä unionin säädöksissä tai EPV:n laatimissa ohjeissa ja suosituksissa
ei käsitellä tiettyjä näkökohtia, jotka ovat tarpeen EKP:n tehtävien
asianmukaiseksi hoitamiseksi, tai ei käsitellä niitä riittävän
yksityiskohtaisesti. 
(27)     Sen varmistamiseksi, että
luottolaitokset, rahoitusalan holdingyhtiöt ja rahoitusalan sekaholdingyhtiöt
soveltavat valvontasääntöjä ja -päätöksiä, olisi säädettävä tehokkaista,
oikeasuhteisista ja varoittavista seuraamuksista rikkomistapauksia varten.
SEUT-sopimuksen 132 artiklan 3 kohdan ja Euroopan keskuspankin valtuuksista
määrätä seuraamuksia 23 päivänä marraskuuta 1998 annetun neuvoston asetuksen
(EY) N:o 2532/98[9]
mukaisesti EKP:llä on oikeus määrätä sakkoja tai uhkasakkoja yrityksille, jotka
eivät noudata sen asetuksissa ja päätöksissä vahvistettuja velvollisuuksia.
Jotta EKP lisäksi voisi tehokkaasti hoitaa tehtävänsä, jotka liittyvät suoraan
sovellettavassa unionin lainsäädännössä vahvistettujen valvontasääntöjen
täytäntöönpanoon, EKP:lle olisi annettava valtuudet määrätä luottolaitoksille,
rahoitusalan holdingyhtiöille ja rahoitusalan sekaholdingyhtiöille
rahoituksellisia seuraamuksista, jos kyseisiä sääntöjä rikotaan. Kansallisten
viranomaisten olisi edelleen pystyttävä määräämään seuraamuksia, jos ei noudateta
velvollisuuksia, jotka johtuvat unionin direktiivit osaksi kansallista
lainsäädäntöä saattavista kansallisista laeista. Jos EKP katsoo tehtäviensä
hoidon kannalta tarkoituksenmukaiseksi, että tällaisista rikkomisista määrätään
seuraamus, sen olisi pystyttävä saattamaan asia tätä varten kansallisten
viranomaisten käsiteltäväksi.
(28)     Kansallisilla
valvontaviranomaisilla on tärkeää ja pitkäaikaista asiantuntemusta
luottolaitosten valvonnasta alueellaan sekä luottolaitosten taloudellisista,
organisatorisista ja kulttuurisista erityispiirteistä. Niillä on paljon
asialleen omistautunutta ja hyvin pätevää henkilöstöä näitä tarkoituksia
varten. Jotta varmistettaisiin eurooppalaisen valvonnan korkea laatu,
kansallisten viranomaisten olisi avustettava EKP:tä sen valvontatehtävien
hoitamiseen liittyvien säädösten valmistelussa ja täytäntöönpanossa. Tähän
olisi erityisesti sisällyttävä pankin tilanteen jatkuva päivittäinen arviointi
ja asiaan liittyvät paikalla tehtävät tarkastukset.
(29)     Valvottaessa rajojen yli
toimivia pankkeja, jotka toimivat sekä euroalueella että sen ulkopuolella,
EKP:n olisi tehtävä tiivistä yhteistyötä osallistumattomien jäsenvaltioiden
toimivaltaisten viranomaisten kanssa. Toimivaltaisena viranomaisena EKP:hen
sovellettaisiin asiaa koskevia velvoitteita tehdä yhteistyötä ja vaihtaa
tietoja unionin lainsäädännön nojalla ja sen olisi osallistuttava
täysimääräisesti valvontakollegioihin. Koska se, että valvontatehtäviä hoitaa
eurooppalainen elin, tuo lisäksi selkeitä hyötyjä rahoitusvakauden ja
markkinoiden kestävän yhdentymisen kannalta, jäsenvaltioilla, jotka eivät käytä
yhteistä rahaa, olisi oltava mahdollisuus osallistua uuteen mekanismiin.
Valvontatehtävien tehokkaan hoitamisen välttämättömänä ennakkoedellytyksenä on
kuitenkin, että valvontapäätökset pannaan täytäntöön kokonaisuudessaan ja
viipymättä. Jäsenvaltioiden, jotka haluavat osallistua uuteen mekanismiin,
olisi sen vuoksi sitouduttava varmistamaan, että niiden kansalliset
toimivaltaiset viranomaiset noudattavat kaikkia EKP:n luottolaitosten osalta
edellyttämiä toimenpiteitä ja panevat ne täytäntöön. EKP:n olisi pystyttävä
luomaan tiivis yhteistyö niiden jäsenvaltioiden toimivaltaisten viranomaisten
kanssa, jotka eivät käytä yhteistä rahaa. Se olisi velvoitettava tällaiseen
yhteistyöhön niissä tapauksissa, joissa tässä asetuksessa vahvistetut
edellytykset täyttyvät. Edellytysten, joilla tiiviiseen yhteistyöhön
ryhtyneiden jäsenvaltioiden toimivaltaisten viranomaisten edustajat
osallistuvat valvontaelimen toimintaan, olisi mahdollistettava kyseisten
edustajien mahdollisimman suuri osallistuminen ottaen huomioon EKPJ:n ja EKP:n
perussäännöstä johtuvat rajoitukset erityisesti EKP:n päätöksentekomenettelyn
eheyden osalta.
(30)     Jotta EKP voi hoitaa
tehtävänsä, sillä olisi oltava tarkoituksenmukaiset valvontavaltuudet.
Luottolaitosten vakavaraisuusvalvontaa koskevassa unionin lainsäädännössä
säädetään tietyistä valtuuksista, jotka annetaan jäsenvaltioiden näitä
tarkoituksia varten nimeämille toimivaltaisille viranomaisille. Sikäli kuin nämä
valtuudet kuuluvat EKP:lle annettujen valvontatehtävien piiriin, EKP:tä olisi
osallistuvien jäsenvaltioiden osalta pidettävä toimivaltaisena viranomaisena ja
sillä olisi oltava toimivaltaisille viranomaisille unionin lainsäädännöllä
annetut valtuudet. Näihin sisältyvät kyseisillä säädöksillä kotijäsenvaltion ja
vastaanottavan jäsenvaltion toimivaltaisille viranomaisille annetut valtuudet
ja nimetyille viranomaisille annetut valtuudet. 
(31)     Jotta EKP voisi hoitaa
tehtävänsä tehokkaasti, sillä olisi oltava oikeus vaatia kaikki tarvittavat
tiedot sekä suorittaa tutkimuksia ja paikalla tehtäviä tarkastuksia. Näitä
valtuuksia olisi sovellettava valvottaviin yhteisöihin, niiden toimintaan
osallistuviin henkilöihin ja asianomaisiin kolmansiin osapuoliin, kolmansiin
osapuoliin, joille nämä yhteisöt ovat ulkoistaneet operatiivisia toimintoja tai
tehtäviä, sekä muihin henkilöihin, jotka muulla tavoin läheisesti ja
merkittävästi liittyvät tai ovat yhteydessä kyseisten yhteisöjen toimintaan,
mukaan lukien valvotun yhteisön henkilöstö, joka ei suoraan osallistu yhteisön
toimintaan mutta jolla yhteisössä hoitamansa tehtävän vuoksi saattaa olla
tärkeää tietoa tietystä tapauksesta, ja yritykset, jotka ovat tarjonneet näille
yhteisöille palveluja. EKP:n olisi pystyttävä vaatimaan tietoja pyynnön
nojalla, jolloin pyynnön kohde ei ole velvollinen antamaan tietoja, mutta jos
se antaa tiedot vapaaehtoisesti, tiedot eivät saisi olla virheellisiä tai
harhaanjohtavia ja ne olisi annettava viipymättä. EKP:n olisi myös pysyttävä
vaatimaan tietoja päätöksen nojalla.
(32)     Niitä tapauksia varten, joissa
luottolaitokset käyttävät sijoittautumisoikeuttaan ja oikeuttaan tarjota
palveluja toisessa jäsenvaltiossa tai joissa useita ryhmittymään kuuluvia
yhteisöjä on sijoittautunut eri jäsenvaltioihin, unionin lainsäädännössä
säädetään erityisistä menettelyistä ja toimivallan jaosta asianomaisten
jäsenvaltioiden kesken. Sikäli kuin EKP ottaa hoitaakseen tietyt
valvontatehtävät kaikkien osallistuvien jäsenvaltioiden osalta, kyseisiä
menettelyjä ja toimivallan jakoa ei tulisi soveltaa sijoittautumisvapauteen
eikä vapauteen tarjota palveluja toisessa osallistuvassa jäsenvaltiossa.
(33)     Päätöksentekomenettelyissään
EKP:n olisi noudatettava menettelyjen asianmukaisuutta ja avoimuutta koskevia
unionin sääntöjä ja yleisiä periaatteita. Niillä, joille EKP:n päätökset
osoitetaan, olisi oltava täysi oikeus tulla kuulluiksi.
(34)     Valvontatehtävien antaminen
EKP:lle tuo sille merkittävän vastuun turvata rahoitusvakaus unionissa ja
käyttää valvontavaltuuksiaan kaikkein tehokkaimmalla ja parhaiten suhteutetulla
tavalla. EKP:n olisi sen vuoksi oltava näiden tehtävien hoitamisesta vastuussa
Euroopan parlamentille, ministerineuvostolle ja euroryhmälle, jotka ovat
demokraattisesti oikeutettuja, eurooppalaisia ja jäsenvaltioita edustavia
instituutioita. Tähän olisi sisällyttävä säännöllinen kertomusten antaminen ja
kysymyksiin vastaaminen. Jos kansalliset valvontaviranomaiset toteuttavat
toimia tämän asetuksen nojalla, olisi sovellettava kansallisessa
lainsäädännössä säädettyjä vastuuvelvollisuusjärjestelyjä.
(35)     EKP vastaa rahapoliittisten
tehtävien hoitamisesta hintavakauden säilyttämiseksi SEUT-sopimuksen 127
artiklan 1 kohdan mukaisesti. Valvontatehtävien tavoitteena on suojella
luottolaitosten toiminnan turvallisuutta ja vakautta sekä rahoitusjärjestelmän
vakautta. Jotta vältettäisiin eturistiriidat ja varmistettaisiin, että kutakin
toimintoa hoidetaan sovellettavien tavoitteiden mukaisesti, EKP:n olisi
varmistettava, että toiminnot hoidetaan täysin erillään toisistaan. 
(36)     EKP:hen olisi eritoten
perustettava valvontaelin, joka vastaa valvonta-asioita koskevien päätösten
valmistelusta ja joka kuvastaa kansallisten valvontaviranomaisten erityistä
asiantuntemusta. Valvontaelimen johdossa olisi oltava puheenjohtaja ja
varapuheenjohtaja, jotka EKP:n neuvosto valitsee, ja valvontaelimessä olisi
tämän lisäksi oltava EKP:n ja kansallisten viranomaisten edustajia. Jotta
mahdollistettaisiin asianmukainen rotaatio ja varmistettaisiin samalla, että
puheenjohtaja ja varapuheenjohtaja ovat täysin riippumattomia, heidän
toimikautensa ei saisi ylittää viittä vuotta eikä sen tulisi olla uusittavissa.
Jotta varmistettaisiin täydellinen yhteensovittaminen EPV:n toimintojen ja
unionin vakavaraisuuspolitiikan kanssa, EPV:n ja Euroopan komission olisi
toimittava valvontaelimessä tarkkailijoina. EKP:lle annettujen
valvontatehtävien hoitaminen edellyttää useiden teknisesti monimutkaisten
säädösten ja päätösten, mukaan lukien yksittäisiä luottolaitoksia koskevien
päätösten, antamista. Jotta mainitut tehtävät voitaisiin hoitaa tehokkaasti
noudattaen periaatetta, jonka mukaan kyseiset tehtävät on eriytettävä
rahapolitiikkaan liittyvistä tehtävistä, EKP:n neuvoston olisi voitava
delegoida valvontaelimelle tiettyjä selkeästi määriteltyjä valvontatehtäviä ja
niihin liittyviä päätöksiä valvonnassaan ja vastuullaan sekä pystyttävä
antamaan valvontaelimelle ohjeita ja neuvoja. Valvontaelintä voi avustaa
ohjauskomitea, jonka kokoonpano on rajoitetumpi.
(37)     Valvontaelimeen ja
valvontatehtäviä hoitavaan EKP:n henkilöstöön olisi sovellettava
tarkoituksenmukaisia salassapitovaatimuksia. Samoja vaatimuksia olisi
sovellettava tietojenvaihtoon sellaisen EKP:n henkilöstön kanssa, joka ei ole
mukana valvontatoiminnoissa. Tämän ei tulisi estää EKP:tä vaihtamasta tietoja
asiaan liittyvässä unionin lainsäädännössä vahvistetuin rajoituksin ja
edellytyksin, myös Euroopan komission kanssa sen SEUT-sopimuksen 107 ja 108
artiklan mukaisten tehtävien hoitamiseksi sekä talous- ja finanssipolitiikan
parannettua valvontaa koskevan unionin lainsäädännön nojalla. 
(38)     Jotta EKP pystyisi hoitamaan
valvontatehtävänsä tehokkaasti, sen olisi hoidettava sille annetut
valvontatehtävät täysin itsenäisesti, erityisesti oltava riippumaton
epäasiallisesta poliittisesta vaikutuksesta ja toimialan
väliintulopyrkimyksistä, jotka vaikuttaisivat sen toiminnalliseen
riippumattomuuteen.
(39)     Jotta EKP voi hoitaa
valvontatehtävänsä tehokkaasti, sillä olisi oltava riittävät resurssit. Nämä
resurssit olisi saatava tavalla, jolla varmistetaan EKP:n riippumattomuus
kansallisten toimivaltaisten viranomaisten ja markkinatoimijoiden
epäasiallisesta vaikutuksesta sekä rahapolitiikan ja valvontatehtävien
pitäminen erillään toisistaan. Valvontakustannukset olisi ensisijaisesti
perittävä valvottavilta yhteisöiltä. EKP:n harjoittamien valvontatehtävien
hoito olisi sen vuoksi ainakin osittain rahoitettava luottolaitoksilta
perityillä maksuilla. Kun otetaan huomioon, että huomattavia valvontatehtäviä
siirretään kansallisilta viranomaisilta EKP:lle, odotetaan, että kansallisella
tasolla mahdollisesti perittäviä valvontamaksuja voidaan alentaa tarpeellisessa
määrin.
(40)     Hyvin motivoitunut, hyvin
koulutettu ja puolueeton henkilöstö on välttämätön tehokkaan valvonnan
kannalta. Jotta luotaisiin aidosti yhdennetty valvontamekanismi, olisi
säädettävä henkilöstön tarkoituksenmukaisesta vaihdosta ja siirrosta
kansallisten valvontaviranomaisten ja EKP:n kanssa ja keskuudessa. Kun se on
tarpeen eturistiriitojen välttämiseksi, eritoten suurten pankkien valvonnassa,
EKP:n tulisi pystyä pyytämään, että kansallisiin valvontaryhmiin sisällytetään
myös henkilöstöä muiden osallistuvien jäsenvaltioiden toimivaltaisista
viranomaisista.
(41)     EKP:n olisi pankkipalvelujen
kansainvälistyessä ja kansainvälisten standardien merkityksen lisääntyessä
noudatettava kansainvälisiä standardeja tehtäviensä hoidossa sekä käytävä
unionin ulkopuolisten valvontaviranomaisten kanssa vuoropuhelua ja tehtävä
niiden kanssa tiivistä yhteistyötä niin, ettei kuitenkaan aiheudu
päällekkäisyyttä EPV:n kansainvälisen roolin kanssa. Sille olisi annettavat
valtuudet kehittää yhteyksiä kolmansien maiden valvontaviranomaisiin ja
hallintoviranomaisiin sekä kansainvälisiin järjestöihin ja sopia niiden kanssa
hallinnollisista järjestelyistä, kunhan huolehditaan koordinoinnista EPV:n
kanssa ja kunnioitetaan samalla täydellisesti jäsenvaltioiden ja unionin
toimielinten tehtäviä ja kullekin kuuluvaa toimivaltaa. 
(42)     Yksilöiden suojelusta
henkilötietojen käsittelyssä ja näiden tietojen vapaasta liikkuvuudesta
24 päivänä lokakuuta 1995 annettua Euroopan parlamentin ja neuvoston
direktiiviä 95/46/EY[10]
sekä yksilöiden suojelusta yhteisöjen toimielinten ja elinten suorittamassa
henkilötietojen käsittelyssä ja näiden tietojen vapaasta liikkuvuudesta
18 päivänä joulukuuta 2000 annettua Euroopan parlamentin ja neuvoston
asetusta (EY) N:o 45/2001[11]
sovelletaan täysimääräisesti tämän asetuksen mukaiseen henkilötietojen
käsittelyyn.
(43)     EKP:hen sovelletaan Euroopan
petostentorjuntaviraston (OLAF) tutkimuksista 25 päivänä toukokuuta 1999
annettua Euroopan parlamentin ja neuvoston asetusta
(EY) N:o 1073/1999[12].
Lisäksi EKP on liittynyt Euroopan parlamentin, Euroopan unionin neuvoston ja
Euroopan yhteisöjen komission Euroopan petostentorjuntaviraston sisäisistä
tutkimuksista 25 päivänä toukokuuta 1999 tekemään toimielinten
väliseen sopimukseen.
(44)     Sen varmistamiseksi, että
luottolaitoksia valvotaan parhaalla mahdollisella tavalla vakavaraisuuteen
liittymättömien muiden näkökohtien estämättä ja että puututaan oikea-aikaisesti
ja tehokkaasti pankkien ja jäsenvaltioiden huolena olevaan keskinäisesti
vahvistavaan negatiiviseen markkinakehitykseen, EKP:n olisi ryhdyttävä
hoitamaan erityisiä valvontatehtäviä mahdollisimman pian. Valvontatehtävien
siirto kansallisilta valvontaviranomaisilta EKP:lle vaatii kuitenkin tietyn
määrän valmisteluja. Sen vuoksi olisi säädettävä tarkoituksenmukaisesta
vaiheittaisesta siirtymäkaudesta. EKP:n valvonnassa olevien pankkien määrää
olisi lisättävä vaiheittain ottaen huomioon kyseisten pankkien valvonnan tärkeyden
rahoitusvakauden varmistamisen kannalta. Ensimmäisessä vaiheessa EKP:n olisi
voitava ottaa valvontaansa mitkä tahansa pankit, erityisesti ne pankit, jotka
ovat saaneet tai pyytäneet julkista rahoitusapua. Toisessa vaiheessa valvonnan
piiriin olisi otettava pankit, joilla on Euroopan laajuista systeemistä
merkitystä. Tällainen merkitys kuvastuu niiden kokonaisvastuissa ja siinä, että
ne harjoittavaa toimintaa useilla lainkäyttöalueilla. Kokonaisvastuut olisi
laskettava ottaen huomioon menetelmät, jotka määritetään Baselin
pankkivalvontakomitean Basel III -sopimuksessa velkaantuneisuusasteen
laskemisesta ja rajoituksettomien ensisijaisten omien varojen määritelmästä.
Vaiheittainen siirtyminen olisi saatava päätökseen viimeistään vuoden kuluessa
tämän asetuksen voimaantulosta. 
(45)     Luottolaitosten
vakavaraisuusvaatimuksia ja finanssiryhmittymien lisävalvontaa koskeva nykyinen
kehys muodostuu direktiiveistä, joissa annetaan jäsenvaltioille useita
vaihtoehtoja ja harkintavaltaa, kun ne määrittävät toimivaltaisten
viranomaisten valtuuksia. Siihen asti, kun annetaan uutta unionin
lainsäädäntöä, jossa määritetään valtuudet, jotka toimivaltaisilla
viranomaisilla on suoraan, viittaamatta jäsenvaltioilla oleviin vaihtoehtoihin
tai harkintavaltaan, EKP ei voi antaa päätöksiä, joita sovellettaisiin suoraan
luottolaitoksiin, rahoitusalan holdingyhtiöihin tai rahoitusalan
sekaholdingyhtiöihin. Kyseisellä siirtymäkaudella EKP:n olisi sen vuoksi
hoidettava tehtävänsä ainoastaan ohjeistamalla kansallisia toimivaltaisia viranomaisia
toimimaan.
(46)     Tässä asetuksessa
kunnioitetaan perusoikeuksia ja otetaan huomioon Euroopan unionin
perusoikeuskirjassa tunnustetut periaatteet, erityisesti oikeus henkilötietojen
suojaan, elinkeinovapaus sekä oikeus tehokkaisiin oikeussuojakeinoihin ja
puolueettomaan tuomioistuimeen, ja se on pantava täytäntöön mainittujen
oikeuksien ja periaatteiden mukaisesti.
(47)     Jäsenvaltiot eivät voi
riittävällä tavalla saavuttaa tämän asetuksen tavoitteita, jotka ovat tehokkaan
ja toimivan kehyksen perustaminen, jotta unionin toimielin voi hoitaa
luottolaitoksia koskevia erityisiä valvontatehtäviä, ja sen varmistaminen, että
yhteistä sääntökirjaa sovelletaan luottolaitoksiin johdonmukaisella tavalla,
vaan ne voidaan pankkimarkkinoiden unionin laajuisen rakenteen ja pankkien
kaatumisesta muihin jäsenvaltioihin kohdistuvien vaikutusten vuoksi saavuttaa
paremmin unionin tasolla, joten unioni voi toteuttaa toimenpiteitä Euroopan
unionista tehdyn sopimuksen 5 artiklassa vahvistetun
toissijaisuusperiaatteen mukaisesti. Mainitussa artiklassa vahvistetun
suhteellisuusperiaatteen mukaisesti tässä asetuksessa ei ylitetä sitä, mikä on
tarpeen näiden tavoitteiden saavuttamiseksi,
ON HYVÄKSYNYT TÄMÄN ASETUKSEN:
I luku 
Kohde ja soveltamisala
1 artikla
Kohde
Tällä asetuksella EKP:lle annetaan
luottolaitosten vakavaraisuusvalvontaan liittyvää politiikkaa koskevia
erityistehtäviä, ja sen tavoitteena on suojella luottolaitosten toiminnan
turvallisuutta ja vakautta sekä rahoitusjärjestelmän vakautta ottaen
asianmukaisesti huomioon sisämarkkinoiden yhtenäisyyden ja eheyden.
2 artikla
Määritelmät
Tässä asetuksessa tarkoitetaan
(1)              
’osallistuvalla jäsenvaltiolla’ jäsenvaltiota,
jonka rahayksikkö on euro;
(2)              
’kansallisella toimivaltaisella viranomaisella’
kansallista toimivaltaista viranomaista, jonka osallistuva jäsenvaltio on
nimennyt luottolaitosten liiketoiminnan aloittamisesta ja harjoittamisesta
(uudelleenlaadittu) 14 päivänä kesäkuuta 2006 annetun Euroopan
parlamentin ja neuvoston direktiivin 2006/48/EY[13] sekä sijoituspalveluyritysten ja
luottolaitosten omien varojen riittävyydestä (uudelleenlaadittu)
14 päivänä kesäkuuta 2006 annetun Euroopan parlamentin ja neuvoston
direktiivin 2006/49/EY[14]
mukaisesti;
(3)              
’luottolaitoksilla’ direktiivin 2006/48/EY 4
artiklan 1 kohdassa määriteltyjä luottolaitoksia;
(4)              
’rahoitusalan holdingyhtiöllä’ direktiivin
2006/48/EY 4 artiklan 19 kohdassa määriteltyä rahoitusalan holdingyhtiötä;
(5)              
’rahoitusalan sekaholdingyhtiöllä’
finanssiryhmittymään kuuluvien luottolaitosten, vakuutusyritysten ja
sijoituspalveluyritysten lisävalvonnasta 16 päivänä joulukuuta 2002 annetun
Euroopan parlamentin ja neuvoston direktiivin 2002/87/EY[15] 2 artiklan 15 kohdassa
määriteltyä rahoitusalan sekaholdingyhtiötä;
(6)              
’finanssiryhmittymällä’ direktiivin 2002/87/EY 2
artiklan 14 kohdassa määriteltyä finanssiryhmittymää.
II luku
Yhteistyö ja tehtävät
3 artikla
Yhteistyö 
EKP tekee tiivistä yhteistyötä asetusten (EU)
N:o 1093/2010, (EU) N:o 1094/2010 ja (EU) N:o 1095/2010 2 artiklalla
perustettuun Euroopan finanssivalvojien järjestelmään kuuluvien Euroopan
pankkiviranomaisen, Euroopan arvopaperimarkkinaviranomaisen, Euroopan vakuutus-
ja lisäeläkeviranomaisen ja Euroopan järjestelmäriskikomitean kanssa. 
4 artikla
EKP:lle annetut tehtävät
1.           EKP:llä on unionin
lainsäädännön asiaa koskevien säännösten ja määräysten mukaisesti yksinomainen
toimivalta hoitaa vakavaraisuusvalvontatarkoituksissa seuraavat tehtävät
kaikkien osallistuviin jäsenvaltioihin sijoittautuneiden luottolaitosten
osalta: 
(a)                   
luottolaitosten toimilupien myöntäminen ja
peruuttaminen; 
(b)                   
luottolaitoksista olevien omistusosuuksien
hankinnan ja luovutuksen arvioiminen; 
(c)                   
sen varmistaminen, että noudatetaan mahdollisia
unionin säädöksiä, joilla luottolaitoksille asetetaan vakavaraisuusvaatimuksia
omien varojen vaatimusten, suuriin riskikeskittymiin sovellettavien
rajoitusten, likviditeetin, velkaantuneisuuden sekä näiden seikkojen
raportoinnin ja julkistamisen aloilla; 
(d)                   
ainoastaan silloin, kun unionin säädöksissä niin
erityisesti vahvistetaan, korkeampien vakavaraisuusvaatimusten asettaminen ja lisätoimenpiteiden
soveltaminen luottolaitoksiin;
(e)                   
sellaisten pääomapuskureiden vahvistaminen, jotka
luottolaitoksilla on oltava c alakohdassa tarkoitettujen omien varojen
vaatimusten lisäksi, mukaan lukien vastasyklisten puskureiden tasojen
vahvistaminen ja muut mahdolliset toimenpiteet, joilla pyritään puuttumaan
systeemisiin tai makrovakauteen kohdistuviin riskeihin unionin säädöksissä
erityisesti vahvistetuissa tapauksissa; 
(f)                     
sen edellyttäminen luottolaitoksilta, että niillä
on käytössä vankat hallinnointijärjestelyt, -prosessit ja -mekanismit sekä
tehokkaat prosessit sisäisen pääoman riittävyyden arvioimiseksi;
(g)                   
sen määrittäminen, voidaanko luottolaitosten
käyttöönottamilla järjestelyillä, strategioilla, prosesseilla ja mekanismeilla
ja kyseisten laitosten hallussa olevilla omilla varoilla varmistaa laitosten
riskien moitteeton hallinta ja kattaminen, ja luottolaitoksille kyseisen
vakavaraisuuden kokonaisarvion perusteella asetettavien erityisten täydentäviä
omia varoja koskevien vaatimusten, erityisten julkistamisvaatimusten,
erityisten likviditeettivaatimusten ja muiden toimenpiteiden vahvistaminen
unionin säädöksissä erityisesti vahvistetuissa tapauksissa;
(h)                   
valvonnallisten stressitestien tekeminen
luottolaitoksille vakavaraisuuden kokonaisarvion tukena;
(i)                     
konsolidoidun valvonnan suorittaminen
luottolaitosten emoyhtiöille, jotka ovat sijoittautuneet osallistuvaan
jäsenvaltioon, mukaan lukien rahoitusalan holdingyhtiöt ja rahoitusalan
sekaholdingyhtiöt, ja osallistuminen konsolidoituun valvontaan, mukaan lukien valvontakollegioihin,
kun kyseessä ovat emoyhtiöt, jotka eivät ole sijoittautuneet osallistuvaan
jäsenvaltioon;
(j)                     
osallistuminen finanssiryhmittymään kuuluvan
luottolaitoksen lisävalvontaan ja koordinaattorina toimiminen, kun EKP nimetään
finanssiryhmittymän koordinaattoriksi asiaa koskevassa unionin lainsäädännössä
vahvistettujen perusteiden mukaisesti;
(k)                   
varhaisiin toimiin liittyvien valvontatehtävien
hoitaminen, jos luottolaitos ei täytä tai ei todennäköisesti täytä
sovellettavia vakavaraisuusvaatimuksia, mukaan lukien elvytyssuunnitelmat ja
konsernin sisäistä rahoitustukea koskevat järjestelyt, koordinoiden tätä
asianomaisten kriisinratkaisuviranomaisten kanssa; 
(l)                     
osallistuvien jäsenvaltioiden toimivaltaisten
viranomaisten edustajien yhteisen kannan yhteensovittaminen ja ilmaiseminen
Euroopan pankkiviranomaisen hallintoneuvostossa ja johtokunnassa, kun kyseessä
ovat EKP:lle tällä asetuksella annettuihin tehtäviin liittyvät kysymykset.
2.           Kun kyseessä ovat
osallistumattomiin jäsenvaltioihin sijoittautuneet luottolaitokset, jotka
perustavat sivuliikkeen osallistuvaan jäsenvaltioon tai tarjoavat siellä
palveluja yli rajojen, EKP hoitaa ne 1 kohdassa tarkoitetut tehtävät, joiden
osalta osallistuvan jäsenvaltion kansalliset toimivaltaiset viranomaiset ovat
toimivaltaisia.
3.           Asiaa koskevia unionin
lainsäädännön sääntöjä ja erityisesti lainsäätämisjärjestyksessä hyväksyttäviä
säädöksiä ja muita kuin lainsäätämisjärjestyksessä hyväksyttäviä säädöksiä
soveltaen ja noudattaen EKP voi unionin lainsäädännön panemiseksi täytäntöön
tai soveltamiseksi antaa asetuksia, suosituksia ja päätöksiä siinä määrin kuin
se on tarpeen tällä asetuksella sille annettujen tehtävien hoitamiseksi. 
4.           Tämä asetus ei rajoita
osallistuvien jäsenvaltioiden toimivaltaisten viranomaisten velvollisuuksia ja
asiaa koskevia valtuuksia hoitaa valvontatehtäviä, joita ei tarkoiteta tässä
asetuksessa.
5 artikla
Kansalliset viranomaiset 
1.           EKP hoitaa tehtävänsä EKP:stä
ja kansallisista toimivaltaisista viranomaisista muodostuvan yhteisen
valvontamekanismin puitteissa.
2.           Kansallisten toimivaltaisten
viranomaisten on autettava EKP:tä sen pyynnöstä 4 artiklassa
tarkoitettuihin tehtäviin liittyvien säädösten valmistelussa ja
täytäntöönpanossa. 
3.           EKP järjestää käytännön
menettelyt, joiden mukaisesti kansalliset valvontaviranomaiset panevat 2 kohdan
EKP:n tehtävien hoidossa täytäntöön. Se määrittää selkeästi kehyksen ja
edellytykset, joilla kansalliset toimivaltaiset viranomaiset hoitavat kyseiset
tehtävät.
4.           Kansallisten toimivaltaisten
viranomaisten on noudatettava EKP:n antamia ohjeita.
6 artikla
Tiivis yhteistyö osallistumattomien
jäsenvaltioiden toimivaltaisten viranomaisten kanssa
1.           Tässä artiklassa
vahvistetuissa rajoissa EKP hoitaa 4 artiklan 1 ja 2 kohdassa tarkoitetut
tehtävät, jotka liittyvät sellaisiin jäsenvaltioihin sijoittautuneisiin
luottolaitoksiin, joiden rahayksikkö ei ole euro, jos EKP:n ja kyseisen
jäsenvaltion kansallisen toimivaltaisen viranomaisen välille on luotu tiivis
yhteistyö tämän artiklan mukaisesti.
Tätä varten EKP voi antaa suuntaviivoja tai
esittää pyyntöjä osallistumattomien jäsenvaltioiden kansalliselle
toimivaltaiselle viranomaiselle.
2.           EKP:n ja osallistumattoman
jäsenvaltion kansallisen toimivaltaisen viranomaisen välille luodaan EKP:n
päätöksellä tiivis yhteistyö, jos seuraavat edellytykset täyttyvät: 
(a)                   
asianomainen jäsenvaltio ilmoittaa muille
jäsenvaltioille, komissiolle, EKP:lle ja EPV:lle toiveestaan ryhtyä
harjoittamaan tiivistä yhteistyötä EKP:n kanssa 4 artiklassa
tarkoitettujen tehtävien hoidossa kaikkien kyseiseen jäsenvaltioon
sijoittautuneiden luottolaitosten osalta; 
(b)                   
ilmoituksessa asianomainen jäsenvaltio sitoutuu
–              
varmistamaan, että sen kansallinen toimivaltainen
viranomainen noudattaa EKP:n antamia suuntaviivoja tai esittämiä pyyntöjä,
–              
toimittamaan kaikki kyseiseen jäsenvaltioon
sijoittautuneita luottolaitoksia koskevat tiedot, joita EKP saattaa pyytää
suorittaakseen kyseisistä luottolaitoksista kattavan arvioinnin;
(c)                   
asianomainen jäsenvaltio on hyväksynyt kansalliset
säädökset, joilla varmistetaan, että sen kansallinen toimivaltainen
viranomainen on velvoitettu toteuttamaan EKP:n luottolaitosten osalta 5 kohdan
mukaisesti mahdollisesti edellyttämät toimenpiteet.
3.           Edellä 2 kohdassa
tarkoitetussa päätöksessä määritetään EKPJ:n ja EKP:n perussäännön mukaisesti
edellytykset, joilla tämän artiklan mukaiseen tiiviiseen yhteistyöhön
ryhtyneiden jäsenvaltioiden toimivaltaisten viranomaisten edustajat
osallistuvat valvontaelimen toimintaan.
4.           Edellä 2 kohdassa tarkoitettu
päätös julkaistaan Euroopan unionin virallisessa lehdessä. Päätöksen
soveltaminen alkaa 14 päivän kuluttua tällaisesta julkaisemisesta.
5.           Jos EKP katsoo, että
asianomaisen jäsenvaltion toimivaltaisen viranomaisen olisi toteutettava
luottolaitoksen, rahoitusalan holdingyhtiön tai rahoitusalan sekaholdingyhtiön
osalta 1 kohdassa tarkoitettuihin tehtäviin liittyvä toimenpide, se esittää
asiasta pyynnön kyseiselle viranomaiselle ja tarkentaa toimenpiteelle
määräajan. Määräajan on oltava vähintään 48 tuntia, jollei aikaisempi toteutus
ole välttämätöntä, jottei aiheutuisi peruuttamatonta haittaa. Asianomaisen
jäsenvaltion toimivaltaisen viranomaisen on toteutettava kaikki tarvittavat
toimenpiteet 2 kohdan c alakohdassa tarkoitetun velvoitteen mukaisesti. 
6.           Jos asianomainen jäsenvaltio
ei enää täytä 2 kohdan a–c alakohdassa vahvistettuja edellytyksiä tai jos sen
toimivaltainen viranomainen ei toimi 2 kohdan c alakohdassa tarkoitetun
velvoitteen mukaisesti, EKP voi päättää lopettaa kyseisen jäsenvaltion kanssa
tehtävän tiiviin yhteistyön. 
Päätöksestä ilmoitetaan asianomaiselle
jäsenvaltiolle, ja se julkaistaan Euroopan unionin virallisessa lehdessä.
Päätöksessä on mainittava, mistä päivästä sitä sovelletaan ottaen
asianmukaisesti huomioon valvonnan tehokkuus ja luottolaitosten oikeutetut
edut. 
7 artikla
Kansainväliset suhteet
EKP voi tällä asetuksella sille annettujen
tehtävien osalta kehittää yhteyksiä ja tehdä hallinnollisia järjestelyjä
valvontaviranomaisten, kansainvälisten järjestöjen ja kolmansien maiden
hallintojen kanssa, kunhan huolehditaan asianmukaisesta koordinoinnista EPV:n
kanssa, sanotun kuitenkaan rajoittamatta jäsenvaltioiden ja unionin muiden
toimielinten asianomaista toimivaltaa. Näistä järjestelyistä ei seuraa
oikeudellisia velvoitteita unionille ja sen jäsenvaltioille.
III luku
Valvonta- ja tutkintavaltuudet 
8 artikla
Valvonta- ja tutkintavaltuudet 
1.           Edellä 4 artiklan 1 ja 2
kohdassa EKP:lle annettujen tehtävien hoitamiseksi EKP:tä pidetään asiaa
koskevien unionin säädösten mukaisena toimivaltaisena viranomaisena
osallistuvissa jäsenvaltioissa, ja sillä on kyseisille toimivaltaisille
viranomaisille mainittujen säädösten nojalla kuuluvat valtuudet ja
velvollisuudet.
Edellä 4 artiklan 1 ja 2 kohdassa tarkoitettujen
tehtävien hoitamiseksi EKP:tä pidetään asiaa koskevien unionin säädösten
mukaisena nimettynä viranomaisena, ja sillä on kyseisille nimetyille
viranomaisille mainittujen säädösten nojalla kuuluvat valtuudet ja
velvollisuudet. 
2.           EKP:llä on 4 artiklan 1 ja 2
kohdassa sille annettujen tehtävien hoitamiseksi 1 jaksossa säädetyt
tutkintavaltuudet. 
1 JAKSO
Tutkintavaltuudet
9 artikla
Tietopyynnöt
1.           EKP voi vaatia pyynnön tai
päätöksen nojalla seuraavia oikeushenkilöitä ja luonnollisia henkilöitä
toimittamaan kaikki tiedot, jotka ovat tarpeen tällä asetuksella sille
annettujen tehtävien hoitamiseksi, mukaan lukien tiedot, jotka toimitetaan
säännöllisin väliajoin ja määritellyissä muodoissa valvontatarkoituksissa tai
niihin liittyvissä tilastointitarkoituksissa:
(a)         
luottolaitokset;
(b)         
rahoitusalan holdingyhtiöt; 
(c)         
rahoitusalan sekaholdingyhtiöt;
(d)         
monialan holdingyhtiöt;
(e)         
edellä a–d alakohdassa tarkoitettujen yhteisöjen
toiminnassa mukana olevat henkilöt ja asianomaiset kolmannet osapuolet; 
(f)           
kolmannet osapuolet, joille a–d alakohdassa
tarkoitetut yhteisöt ovat ulkoistaneet operatiivisia toimintoja tai tehtäviä;
(g)         
muut henkilöt, jotka muulla tavoin läheisesti ja
merkittävästi liittyvät tai ovat yhteydessä a–d alakohdassa tarkoitettujen
yhteisöjen toimintaan; 
(h)         
kansalliset toimivaltaiset viranomaiset.
2.           Edellä 1 kohdassa
tarkoitettujen henkilöiden on toimitettava pyydetyt tiedot. 
10 artikla
Yleiset tutkimukset
1.           EKP voi tällä asetuksella
sille annettujen tehtävien hoitamiseksi suorittaa kaikki tarpeelliset
9 artiklan 1 kohdan a–g alakohdassa tarkoitettuja henkilöitä koskevat
tutkimukset. Tätä varten EKP:llä on oikeus
(a)         
vaatia asiakirjojen toimittamista;
(b)         
tutkia 9 artiklan 1 kohdan a–g alakohdassa
tarkoitettujen henkilöiden kirjanpitoaineisto sekä ottaa jäljennöksiä ja
otteita tällaisesta kirjanpitoaineistosta;
(c)         
saada kirjalliset tai suulliset selvitykset 9 artiklan
1 kohdan a–g alakohdassa tarkoitetuilta henkilöiltä tai niiden edustajilta tai
henkilöstöltä;
(d)         
haastatella ketä tahansa muuta haastatteluun
suostuvaa luonnollista tai oikeushenkilöä tutkimuksen kohteeseen liittyvien
tietojen keräämiseksi.
2.           Edellä 9 artiklan 1 kohdan
a–g alakohdassa tarkoitettujen henkilöiden on suostuttava EKP:n päätöksellä
käynnistettyihin tutkimuksiin. 
Jos jokin henkilö estää tutkimuksen suorittamisen,
osallistuvan jäsenvaltion, jossa asianomaiset tilat sijaitsevat, on annettava
tarpeellinen apu, mukaan lukien EKP:n pääsy 9 artiklan 1 kohdan a–g alakohdassa
tarkoitettujen oikeushenkilöiden liiketiloihin, jotta edellä mainittuja
oikeuksia voidaan käyttää. 
11 artikla
Paikalla tehtävät tarkastukset
1.           EKP voi tällä asetuksella
sille annettujen tehtävien hoitamiseksi suorittaa 9 artiklan 1 kohdan a–g
alakohdassa tarkoitettujen oikeushenkilöiden liiketiloissa kaikki tarpeelliset
paikalla tehtävät tarkastukset 12 artiklan mukaisesti. Jos tarkastusten
moitteeton ja tehokas suorittaminen sitä edellyttää, EKP voi suorittaa paikalla
tehtävän tarkastuksen ilman ennakkoilmoitusta.
2.           EKP:n virkamiehillä ja muilla
henkilöillä, jotka EKP on valtuuttanut suorittamaan paikalla tehtävän
tarkastuksen, on valtuudet päästä tutkimuksen kohteena olevien oikeushenkilöiden
liiketiloihin ja maa-alueille EKP:n antaman tutkintapäätöksen mukaisesti, ja
heillä on kaikki 10 artiklan 1 kohdassa säädetyt valtuudet. Heillä on myös
valtuudet sinetöidä kaikki liiketilat ja kirjanpitoaineisto siksi ajaksi ja
siltä osin, kuin on tarpeen tarkastuksen suorittamiseksi.
3.           Edellä 9 artiklan 1 kohdan
a–g alakohdassa tarkoitettujen henkilöiden on suostuttava EKP:n päätöksellä
määrättyihin paikalla tehtäviin tarkastuksiin. 
4.           Toimivaltaisen viranomaisen
virkamiesten ja kyseisen toimivaltaisen viranomaisen valtuuttamien tai
nimeämien henkilöiden on siinä jäsenvaltiossa, jossa tarkastus on määrä
suorittaa, EKP:n pyynnöstä aktiivisesti avustettava EKP:n virkamiehiä ja muita
EKP:n valtuuttamia henkilöitä. Tätä varten heillä on 2 kohdassa säädetyt
valtuudet. Osallistuvan jäsenvaltion toimivaltaisen viranomaisen virkamiehet
voivat myös pyynnöstä olla mukana paikalla tehtävissä tarkastuksissa.
5.           Jos EKP:n virkamiehet ja muut
mukana olevat henkilöt, jotka EKP on valtuuttanut, toteavat, että henkilö
vastustaa tämän artiklan nojalla määrättyä tarkastusta, osallistuvan
jäsenvaltion toimivaltaisen viranomaisen on annettava heille tarvittavaa apua.
12 artikla
Oikeusviranomaisen lupa
1.           Jos 11 artiklan 1 kohdassa
tarkoitettu paikalla tehtävä tarkastus tai 11 artiklan 5 kohdassa
tarkoitettu virka-apu edellyttää kansallisten sääntöjen mukaan
oikeusviranomaisen lupaa, tällaista lupaa on haettava. 
2.           Edellä 1 kohdassa
tarkoitettua lupaa haettaessa kansallisen oikeusviranomaisen on tarkastettava,
että EKP:n päätös on pätevä ja että suunnitellut pakkotoimenpiteet eivät ole
tarkastuksen kohteeseen nähden mielivaltaisia eivätkä liiallisia.
Tarkastaessaan pakkotoimenpiteiden oikeasuhteisuutta kansallinen
oikeusviranomainen voi pyytää EKP:ltä yksityiskohtaisia selvityksiä erityisesti
perusteista, joilla EKP epäilee asiaa koskevien unionin säädösten rikkomista,
sekä epäillyn rikkomisen vakavuudesta ja pakkotoimenpiteiden kohteena olevan
henkilön osallisuuden luonteesta. Kansallinen oikeusviranomainen ei voi
kuitenkaan tarkastella uudelleen tarkastuksen tarpeellisuutta eikä vaatia, että
sille toimitetaan EKP:n asiakirja-aineistossa olevia tietoja. EKP:n päätöksen
laillisuutta valvoo ainoastaan Euroopan unionin tuomioistuin.
2 JAKSO
erityiset valvontavaltuudet 
13 artikla
Toimiluvan myöntäminen 
1.           Hakemus osallistuvaan
jäsenvaltioon sijoittautuvan luottolaitoksen toiminnan aloittamiseksi on
esitettävä sen jäsenvaltion kansallisille toimivaltaisille viranomaisille,
johon luottolaitos aikoo sijoittautua, asiaa koskevan kansallisen lainsäädännön
vaatimusten mukaisesti. 
Jos luottolaitos täyttää kaikki kyseisen
jäsenvaltion kansallisessa lainsäädännössä säädetyt toimiluvan
myöntämisedellytykset, kansallisen toimivaltaisen viranomaisen on tehtävä
päätös, jossa se ehdottaa EKP:lle, että toimilupa myönnettäisiin. Päätöksestä
on ilmoitettava EKP:lle ja asianomaiselle luottolaitokselle. 
Kun EKP vastaanottaa kansallisilta
toimivaltaisilta viranomaisilta toisessa alakohdassa tarkoitetun ehdotuksen, se
myöntää toimiluvan, jos unionin lainsäädännössä säädetyt edellytykset
täyttyvät. Päätöksestä on ilmoitettava asianomaiselle luottolaitokselle.
2.           EKP voi peruuttaa toimiluvan
unionin säädöksissä vahvistetuissa tapauksissa omasta aloitteestaan tai
luottolaitoksen sijoittautumisjäsenvaltion kansallisen toimivaltaisen
viranomaisen ehdotuksesta. 
Jos toimiluvan myöntämistä 1 kohdan mukaisesti
ehdottanut kansallinen toimivaltainen viranomainen katsoo, että toimilupa on
peruutettava kansallisen lainsäädännön mukaisesti, sen on tehtävä tästä ehdotus
EKP:lle. Tuolloin EKP voi peruuttaa toimiluvan.
14 artikla
Vastaanottavan jäsenvaltion viranomaisten
valtuudet sekä yhteistyö konsolidoidussa valvonnassa 
1.           Osallistuvien jäsenvaltioiden
välillä sovelletaan unionin säädöksissä vahvistettuja menettelyjä, jotka
koskevat luottolaitoksia, jotka haluavat perustaa sivuliikkeen toisen
jäsenvaltion alueelle tai harjoittaa palvelujen tarjoamisen vapautta toimimalla
toisen jäsenvaltion alueella, ja kotijäsenvaltion ja vastaanottavan
jäsenvaltion asiaan liittyviä toimivaltuuksia ainoastaan niiden tehtävien
osalta, joita ei ole annettu EKP:lle tämän asetuksen 4 artiklalla. 
2.           Unionin säädöksissä
vahvistettuja säännöksiä, jotka koskevat eri jäsenvaltioiden toimivaltaisten
viranomaisten välistä yhteistyötä konsolidoidussa valvonnassa, ei sovelleta
sikäli kuin asianomaiset toimivaltaiset viranomaiset ovat osallistuvien
jäsenvaltioiden toimivaltaisia viranomaisia.
15 artikla
Seuraamukset
1.           Jos luottolaitokset,
rahoitusalan holdingyhtiöt tai rahoitusalan sekaholdingyhtiöt tahallaan tai
tuottamuksesta rikkovat unionin suoraan sovellettavien säädösten mukaista
vaatimusta, jonka osalta toimivaltaiset viranomaiset voivat määrätä unionin
lainsäädännön nojalla hallinnollisia rahoituksellisia seuraamuksia, EKP voi
tällä asetuksella sille annettujen tehtävien hoitamiseksi määrätä
hallinnollisia rahoituksellisia seuraamuksia, jotka ovat enintään kaksi kertaa
niin suuret kuin rikkomisella saadut voitot tai vältetyt tappiot, jos ne
voidaan määrittää, tai enintään 10 prosenttia kyseisen oikeushenkilön
vuotuisesta kokonaisliikevaihdosta edellisenä tilikautena.
2.           Jos oikeushenkilö on
emoyrityksen tytäryritys, ensimmäisessä alakohdassa tarkoitettu asianomainen
vuotuinen kokonaisliikevaihto on perimmäisen emoyrityksen konsolidoidun
tilinpäätöksen mukainen vuotuinen kokonaisliikevaihto edellisenä tilikautena.
3.           Määrättyjen seuraamusten on
oltava tehokkaita, oikeasuhteisia ja varoittavia. Päättäessään, onko seuraamus
määrättävä, ja myös asianmukaista seuraamusta määritellessään EKP ottaa
huomioon kaikki unionin lainsäädännössä vahvistetut asiaan liittyvät
olosuhteet.
4.           EKP soveltaa tätä artiklaa
neuvoston asetuksen (EY) N:o 2532/98 3–5 artiklan mukaisesti.
5.           Tapauksissa, jotka eivät
kuulu 1 kohdan soveltamisalaan, ja jos se on tarpeen EKP:lle tällä asetuksella
annettujen tehtävien hoitamiseksi, EKP voi pyytää kansallisia toimivaltaisia
viranomaisia toteuttamaan toimia sen varmistamiseksi, että määrätään
tarkoituksenmukaiset seuraamukset. Kansallisten toimivaltaisten viranomaisten
määräämien seuraamusten on oltava tehokkaita, oikeasuhteisia ja varoittavia.
Ensimmäistä alakohtaa sovelletaan erityisesti
rahoituksellisiin seuraamuksiin, joita määrätään luottolaitoksille,
rahoitusalan holdingyhtiöille tai rahoitusalan sekaholdingyhtiöille EU:n
asianomaiset direktiivit osaksi kansallista lainsäädäntöä saattavien
kansallisten lakien rikkomisista, ja mahdollisiin hallinnollisiin seuraamuksiin
tai toimenpiteisiin, joita määrätään johtokunnan jäsenille tai muille
henkilöille, jotka kansallisen lainsäädännön mukaan vastaavat luottolaitoksen,
rahoitusalan holdingyhtiön tai rahoitusalan sekaholdingyhtiön tekemistä
rikkomisista.
6.           EKP julkistaa 1 kohdassa
tarkoitetut seuraamukset ilman aiheetonta viivästystä, mukaan lukien tiedot
rikkomisen tyypistä ja luonteesta sekä rikkomisesta vastuussa olevien
henkilöiden nimet, paitsi siinä tapauksessa, että julkistaminen uhkaa vakavasti
rahoitusmarkkinoiden vakautta. Jos julkistaminen tuottaisi tapauksessa mukana
oleville tahoille suhteetonta vahinkoa, EKP julkistaa seuraamuksen nimiä
paljastamatta.
7.           EKP voi tällä asetuksella
sille annettujen tehtävien hoitamiseksi määrätä seuraamuksia neuvoston
asetuksen (EY) N:o 2532/98 mukaisesti, jos EKP:n asetuksia tai päätöksiä
rikotaan, sanotun kuitenkaan rajoittamatta 1–6 kohdan soveltamista.
IV luku
Organisatoriset periaatteet
16 artikla
Riippumattomuus
1.           Kun EKP hoitaa sille tällä
asetuksella annettuja tehtäviä, se toimii riippumattomasti. 
2.           Unionin toimielinten, elinten
ja laitosten sekä jäsenvaltioiden hallitusten on kunnioitettava tätä
riippumattomuutta. 
17 artikla
Vastuuvelvollisuus
EKP on vastuuvelvollinen Euroopan
parlamentille ja neuvostolle tämän asetuksen täytäntöönpanosta tämän luvun
mukaisesti. 
18 artikla
Eriyttäminen rahapoliittisten tehtävien
hoitamisesta 
1.           Kun EKP hoitaa sille tällä
asetuksella annettuja tehtäviä, se pyrkii ainoastaan tässä asetuksessa
vahvistettujen tavoitteiden saavuttamiseen.
2.           EKP hoitaa sille tällä
asetuksella annetut tehtävät erillään rahapolitiikkaan liittyvistä tehtävistään
ja muista tehtävistään. EKP:lle tällä asetuksella annetut tehtävät eivät saa
vaikuttaa rahapolitiikkaan liittyviin EKP:n tehtäviin ja sen muihin tehtäviin.
3.           Edellä olevan 1 ja 2 kohdan
soveltamiseksi EKP hyväksyy tarvittavat sisäiset säännöt, mukaan lukien
salassapitovelvollisuutta koskevat säännöt.
19 artikla
Valvontaelin
1.           EKP:lle annettujen tehtävien
suunnittelusta ja toteuttamisesta huolehtii EKP:ssä elin, joka koostuu EKP:n
johtokunnan nimeämistä neljästä EKP:n edustajasta ja kunkin osallistuvan
jäsenvaltion kansallisen, luottolaitosten valvonnan alalla toimivaltaisen
viranomaisen edustajasta, jäljempänä ’valvontaelin’.
2.           Tämän lisäksi
valvontaelimellä on puheenjohtaja, jonka EKP:n neuvoston jäsenet valitsevat
johtokunnan jäsenistä puheenjohtajaa lukuun ottamatta, ja varapuheenjohtaja,
jonka EKP:n neuvosto valitsee keskuudestaan.
3.           EKP:n neuvosto voi delegoida
selkeästi määriteltyjä valvontatehtäviä ja niihin liittyviä päätöksiä, jotka
koskevat yksittäisiä tai useita yksilöitävissä olevia luottolaitoksia,
rahoitusalan holdingyhtiöitä tai rahoitusalan sekaholdingyhtiöitä,
valvontaelimelle EKP:n neuvoston valvonnassa ja vastuulla. 
4.           Valvontaelin voi nimittää
keskuudestaan ohjauskomitean, jonka kokoonpano on rajoitetumpi, toimintojensa
tukemiseksi, mukaan lukien kokousten valmistelu. 
5.           Tiiviiseen yhteistyöhön 6
artiklan mukaisesti ryhtyneen jäsenvaltion toimivaltaisen viranomaisen
edustajien on otettava osaa valvontaelimen toimintaan 6 artiklan 2 ja 3 kohdan
mukaisesti hyväksytyssä päätöksessä vahvistettujen edellytysten mukaisesti
EKPJ:n ja EKP:n perussääntöä noudattaen.
6.           Euroopan pankkiviranomaisen
puheenjohtaja ja Euroopan komission jäsen voivat osallistua valvontaelimen
kokouksiin tarkkailijoina.
7.           EKP:n neuvosto hyväksyy
valvontaelimen työjärjestyksen, mukaan lukien puheenjohtajan ja
varapuheenjohtajan toimikautta koskevat säännöt. Toimikausi ei saa ylittää
viittä vuotta, eikä se ole uusittavissa. 
20 artikla
Salassapitovelvollisuus ja tietojenvaihto
1.           Valvontaelimen jäsenten ja
valvontatehtäviä hoitavan EKP:n henkilöstön on noudatettava pöytäkirjassa N:o 4
olevassa 37 artiklassa ja asiaa koskevissa unionin säädöksissä vahvistettuja
salassapitovelvollisuuksia vielä tehtäviensä päättymisen jälkeenkin. 
2.           EKP voi tällä asetuksella sille
annettujen tehtävien hoitamiseksi vaihtaa asiaa koskevissa unionin säädöksissä
vahvistetuin rajoituksin ja edellytyksin tietoja kansallisten tai Euroopan
tason viranomaisten ja elinten kanssa, kun unionin lainsäädäntö sallii
kansallisten toimivaltaisten viranomaisten luovuttaa tietoja näille yksiköille
tai kun jäsenvaltiot mahdollisesti säätävät tällaisesta tietojen antamisesta
unionin lainsäädännön nojalla. 
21 artikla
Kertomus
1.           EKP toimittaa vuosittain
Euroopan parlamentille, neuvostolle, komissiolle ja euroryhmälle kertomuksen
tällä asetuksella sille annettujen tehtävien hoitamisesta. 
2.           EKP:n valvontaelimen
puheenjohtaja esittää kyseisen kertomuksen Euroopan parlamentille ja
euroryhmälle sellaisen osallistumattoman jäsenvaltion edustajien läsnäollessa,
jonka kanssa on ryhdytty 6 artiklan mukaiseen tiiviiseen yhteistyöhön.
3.           Valvontaelimen puheenjohtajaa
voidaan Euroopan parlamentin pyynnöstä kuulla valvontatehtävien hoitamisesta
Euroopan parlamentin toimivaltaisissa valiokunnissa. 
4.           EKP vastaa suullisesti tai
kirjallisesti Euroopan parlamentin tai euroryhmän sille esittämiin kysymyksiin 
22 artikla
Resurssit
EKP osoittaa tarvittavat resurssit tällä
asetuksella sille annettujen tehtävien hoitamiseen.
23 artikla
Talousarvio
1.           EKP:lle aiheutuvat kustannukset,
jotka johtuvat tällä asetuksella sille annettujen valvontatehtävien
hoitamisesta, kirjataan erilliseen pääluokkaan EKP:n talousarvioon. 
2.           EKP raportoi
valvontatehtäviin liittyvästä talousarvionsa pääluokasta yksityiskohtaisesti 22
artiklassa tarkoitetussa kertomuksessa. Se julkaisee valvontatehtäviin
liittyvää talousarvionsa pääluokkaa koskevan yksityiskohtaisen tilinpäätöksen
EKP:n ja EKPJ:n perussäännön 26 artiklan 2 kohdan mukaisesti. 
24 artikla
Valvontamaksut
1.           EKP perii luottolaitoksilta
tehtäviinsä liittyvien menojen kattamiseksi maksuja, jotka eivät ylitä
aiheutuneita menoja. 
2.           Luottolaitokselta perittävän
maksun määrän on oltava oikeassa suhteessa kyseisen luottolaitoksen
merkitykseen ja riskiprofiiliin.
25 artikla
Henkilöstövaihto 
1.           EKP varmistaa henkilöstön
asianmukaisen vaihdon ja siirron kansallisten toimivaltaisten viranomaisten
kanssa ja keskuudessa.
2.           EKP edellyttää tarvittaessa,
että kansallisten toimivaltaisten viranomaisten valvontaryhmiin, jotka valvovat
osallistuvassa jäsenvaltiossa sijaitsevaa luottolaitosta, rahoitusalan
holdingyhtiötä tai rahoitusalan sekaholdingyhtiötä tämän asetuksen mukaisesti,
otetaan mukaan myös henkilöstöä muiden osallistuvien jäsenvaltioiden
kansallisista toimivaltaisista viranomaisista.
V luku
Yleiset säännökset ja loppusäännökset
26 artikla
Uudelleentarkastelu 
Komissio julkaisee viimeistään 31 päivänä
joulukuuta 2015 kertomuksen tämän asetuksen soveltamisesta. Kertomuksessa
arvioidaan muun muassa
a) EKP:n toimintaa Euroopan finanssivalvojien järjestelmän
puitteissa;
b) riippumattomuuteen ja vastuuvelvollisuuteen
liittyvien järjestelyjen tehokkuutta;
c) EKP:n ja Euroopan pankkiviranomaisen
välistä vuorovaikutusta;
d) hallinnointijärjestelyjen
tarkoituksenmukaisuutta, mukaan lukien valvontaelimen kokoonpano.
Kertomus toimitetaan Euroopan parlamentille ja
neuvostolle. Komissio antaa asiaan liittyvät ehdotukset tarvittaessa.
27 artikla
Siirtymäsäännökset
1.           EKP hoitaa sille annettuja
valvontatehtäviä 1 päivästä heinäkuuta 2013 alkaen myös sellaisten
merkityksellisimpien luottolaitosten, rahoitusalan holdingyhtiöiden ja
rahoitusalan sekaholdingyhtiöiden osalta, joilla on Euroopan tasolla
systeemistä merkitystä korkeimmalla konsolidointitasolla, kun perusteena
käytetään kyseisten yhteisöjen kokoa, josta on osoituksena kaikkien varojen
vastuuarvojen ja niiden taseen ulkopuolisten vastuiden summa, joita ei ole
vähennetty määritettäessä rajoituksettomia ensisijaisia omia varoja
sääntelytarkoituksissa, ja kun perusteena käytetään kyseisten yhteisöjen toimintaa
yli rajojen, josta ovat osoituksena eri lainkäyttöalueiden väliset saatavat,
kuten talletukset ja muut varat, jotka liittyvät toisessa maassa oleviin
asiakkaisiin tai muihin rahoitusalan toimijoihin, ja josta ovat osoituksena eri
lainkäyttöalueiden väliset velat, kuten lainat ja muut velkasitoumukset, jotka
liittyvät toisessa maassa oleviin asiakkaisiin tai muihin rahoitusalan
toimijoihin, ja kun nämä yhteisöt yhdessä kattavat vähintään puolet koko
euroalueen pankkisektorista 1 päivänä tammikuuta 2013. EKP hyväksyy ja
julkistaa tällaisten laitosten luettelon ennen 1 päivää maaliskuuta 2013. 
2.           EKP ryhtyy hoitamaan kaikkia
tällä asetuksella sille annettuja tehtäviä viimeistään 1 päivänä
tammikuuta 2014. 
3.           Ennen 1 päivää tammikuuta
2014 EKP voi luottolaitokselle, rahoitusalan holdingyhtiölle tai rahoitusalan
sekaholdingyhtiölle ja asianomaisen osallistuvan jäsenvaltion kansalliselle
toimivaltaiselle viranomaiselle osoitetun päätöksen nojalla ryhtyä hoitamaan
sille tällä asetuksella annettuja tehtäviä, erityisesti jos luottolaitos,
rahoitusalan holdingyhtiö tai rahoitusalan sekaholdingyhtiö on saanut tai
pyytänyt julkista rahoitustukea. 
4.           Tämän asetuksen
voimaantulosta alkaen EKP voi 1–3 kohdassa tarkoitettujen tehtävien hoitamisen
aloittamiseksi pyytää osallistuvien jäsenvaltioiden toimivaltaisia viranomaisia
ja 9 artiklassa tarkoitettuja henkilöitä toimittamaan kaikki merkitykselliset
tiedot, jotka EKP tarvitsee tehdäkseen kattavan arvioinnin osallistuvan
jäsenvaltion luottolaitoksista. Luottolaitoksen ja toimivaltaisen viranomaisen
on toimitettava pyydetyt tiedot.
5.           Poiketen siitä, mitä 4
artiklan 3 kohdassa säädetään, tämän asetuksen voimaantulosta alkaen ja siihen
saakka, kun direktiivit 2006/48/EY ja 2006/49/EY kumotaan ja korvataan unionin
uusilla säädöksillä, EKP hoitaa tällä asetuksella sille annettuja tehtäviä
osoittamalla kansallisille toimivaltaisille viranomaisille ohjeita niille
mahdollisesti annettujen asiaa koskevien valtuuksien käytöstä. 
Poiketen siitä, mitä 4 artiklan 3 kohdassa säädetään,
tämän asetuksen voimaantulosta alkaen ja siihen saakka, kun voimaan tulevat
finanssiryhmittymään kuuluvien luottolaitosten, vakuutusyritysten ja
sijoituspalveluyritysten lisävalvontaa koskevat säädökset, joiden nojalla EKP
voi käyttää toimivaltaisten viranomaisten valtuuksia, EKP hoitaa sille 4
artiklan 2 kohdan j alakohdassa annettuja tehtäviä osoittamalla kansallisille
toimivaltaisille viranomaisille ohjeita niille mahdollisesti annettujen asiaa
koskevien valtuuksien käytöstä.
6.           Luottolaitokset, joilla on
osallistuvan jäsenvaltion myöntämä toimilupa 28 artiklassa tarkoitettuna
päivämääränä tai tapauksen mukaan 2 ja 3 kohdassa tarkoitettuina päivämäärinä,
katsotaan 13 artiklan mukaisesti toimiluvan saaneiksi, ja ne voivat jatkaa
liiketoimintaansa. Kansallisten toimivaltaisten viranomaisten on ilmoitettava
EKP:lle ennen tämän asetuksen soveltamispäivää tai tapauksen mukaan ennen 2 ja
3 kohdassa tarkoitettuja päivämääriä kyseiset luottolaitokset ja esitettävä
samalla raportti, jossa ilmoitetaan asianomaisten laitosten valvontahistoria ja
riskiprofiili, sekä toimitettava EKP:n mahdollisesti pyytämät lisätiedot.
Tiedot on toimitettava EKP:n pyytämässä muodossa.
28 artikla
Voimaantulo
Tämä asetus tulee voimaan 1 päivänä
tammikuuta 2013.
Tämä asetus on kaikilta osiltaan
velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä
                                                                       Neuvoston
puolesta
                                                                       Puheenjohtaja
[1]               KOM(2011) 452 ja KOM(2011) 453, 20.7.2011.
[2]               EUVL C […], […], s. […].
[3]               EUVL C […], […], s. […].
[4]               EUVL L 331, 15.12.2010, s. 12.
[5]               EUVL L 331, 15.12.2010, s. 37.
[6]               EUVL L 331, 15.12.2010, s. 84.
[7]               EYVL C 40, 7.2.2001, s. 453.
[8]               EUVL C 25 E,
29.1.2004, s. 394.
[9]               EYVL L 318, 27.11.1998, s. 4.
[10]             EYVL L 281, 23.11.1995, s. 31.
[11]             EYVL L 8, 12.1.2001, s. 1.
[12]             EYVL L 136, 31.5.1999, s. 1.
[13]             EUVL L 177, 30.6.2006, s. 1.
[14]             EUVL L 177, 30.6.2006, s. 277.
[15]             EUVL L 35, 11.2.2003, s. 1–27.